33 Mika | Alkitab TOBA\nCategory Archives: 33 Mika\n6:1 Ua tangihon hamu ma na nidok ni Jahowa: Borhat ma ho marbada dompak angka dolok, asa dibege angka dolokdolok soaram.\n6:2 Tangihon ma, hamu ale angka dolok, parbadaan ni Jahowa, hamu pe ojahan ni tano on, angka na hoti, ai marparbadaan do Jahowa dohot bangsona, jala naeng masitariasan ibana dohot Israel.\n6:3 Aha do uhumhu na sega tu ho, ale bangsongku? Marhitehite aha tahe ho hulojai? Alusi ma ahu!\n6:4 Ala na hutogihon i ho ulaning ruar sian tano Misir, jala hupalua ho sian bagas parhatobanan i? Husuru si Musa, si Aron dohot si Miriam manguluhon ho?\n6:5 Sai ingot ale bangsongki, na tinahi ni si Balas, raja sian Moab dohot alus ni si Bileam, anak ni si Beor, tu ibana; angka na masa olat ni Sitim pe sahat ro di Gilgal, asa tung ditanda ho angka habonaron ni Jahowa.\n6:6 Marhitehite aha tarbahen ahu mandapothon Jahowa, marsomba ahu tu Debata na di ginjang? Marhitehite angka pelean situtungon ulaning ahu manjumpangkon ibana marhitehite anak ni lombu, angka na marumur sataon ulaning?\n6:7 Lomo do ulaning roha ni Jahowa mida hambing tunggal marriburibu? Manang mida angka sunge miak marloksaloksa? Lehononku do ulaning anak buhabajungku abul ni pangalaosingki? Parbue ni butuhangku ulaning abul ni dosa ni rohangku?\n6:8 Nunga dipabotohon ibana tu ho, ale jolma manang aha na denggan, jala manang aha na niluluan ni Jahowa sian ho, nda holan na mangulahon uhum dohot holong ni roha di habasaon, jala marpangalaho haserepon maradophon Debatam.\n6:9 Joujou do suara ni Jahowa tu huta i, jala hatuaon do na tinembak ni goarmu. Tangihon hamu ma linsinglinsing dohot ibana na mangalumbahonsa.\n6:10 Nda tong dope adong di jabu ni halak parjahat angka arta hajahaton, dohot ampang na mametmethu, naung pinulasan hian?\n6:11 Tung tarbahen ahu ma marsombusombu mida hatian hajahaton dohot mida batu timbangan ni pangansion di bagasan puro?\n6:12 Ala gok hadoboon halak na mora di bagasan huta i, jala pangisina i mangkatahon gabus, jala sipaotooto do dilanasida di bagasan pamangannasida.\n6:13 Ahu pe antong matemate ne ho bunuonku, jala tarulang ho bahenonku ala ni dosam.\n6:14 Mangan pe ho, hape ndang butong jala haraparonmu maringan di bagasan butuham, jala na niluahonmu, laos so malua, jala na pinaluam pasahatonku do tu podang.\n6:15 Manabur pe ho hape ndang adong gotilonmu; mardege parbue ni jetun pe ho, hape ndang jadi miahanmu ho dohot miak nang mangilang parbue ni anggur ho, ndang jadi inumonmu anggur i.\n6:16 Ai diradoti hamu angka patik ni si Omri ro di nasa jadijadian ni pinompar ni si Ahab, jala mardalan hamu mangihuthon angka sangkapnasida, ala ni pasahatonku ma ho gabe tarulang jala pangisina i gabe sirehereheon, ia haurahon ni bangsongku: Ingkon hamu do mangusungsa.\n7:1 Ngalutnai di ahu, ai nunga tung tudos ahu tu halak na papunguhon parbue, songon halak na manjomputi na marpisikpisik dung gotilon anggur! Ndang adong be parbue ni anggur allangon, sai mangapian do rohangku di patumonaanna.\n7:2 Nunga tung siap jolma na daulat sian tano on, jala ndang adong halak na tigor nanggo sada di tongatonga ni jolma. Tung saluhut nasida mangarop di mudar, sai masitaonan sambil do nasida be tu donganna.\n7:3 Girgir do tangannasida mangulahon na roa: Tole pangarajai mangigil silehonlehon, jala panguhum manjalo sisip, jala halak na bolon guru roharohana do mangkuling, gabe marpiupiu hajahatan dibahen nasida.\n7:4 Na dumenggan sian nasida tung sobokkon suga do, jala na tumobok tumajom sian tadatada; nunga ro ari na nilumbahon ni pangarundingmi, ari partubolan tu ho tarhatotong ma ho nuaeng bahenonnasida.\n7:5 Unang ma porsea manang ise di donganna! Unang ma marhaposan tu aleale hasudungan ni roha, gari maradophon parompuan na modom di ampuanmi ingkon jamotanna do angka bibir ni pamanganmu.\n7:6 Ai anak i paotootohon amana, boru i hehe dompak inana, parumaen dompak simatuana boru, musu ni baoa i i ma angka halak donganna sajabu.\n7:7 Alai anggo ahu manatap tu Jahowa do, jala dihalungunhon rohangku do Debata ni hatuaonku, sai tangihonon ni Debatangku do ahu.\n7:8 Unang ho marlas ni roha, ale musungku, mida ahu! Ai tinggang pe ahu sai hehe do ahu muse; ai hundul pe ahu nuaeng di bagasan haholomon, Jahowa do panondang di ahu.\n7:9 Usungonku do rimas ni Jahowa, ai dompak ibana do ahu mardosa, paima dibadahon ibana badangku, jala maruli uhum ahu dibahen. Sai toguonna do ahu sogot tu hatiuron, idaonku do hatigoranna.\n7:10 Alai idaon ni musungku ma i sogot, jadi hungkupan ni haurahon bohina, ibana naung mandok tu ahu: Didia do Jahowa Debatam? Marsombusombu ma matangku marnida nasida, dung hona luntak songon gambo di alaman.\n7:11 Nunga ro ari parpaulion di parikmu, ari parholangan ni patik do i.\n7:12 Ari haroroan ni halak do i tumopot ho sian Assur, dohot sian angka huta ni Misir; jala sian Misir sahat ro di batang aek jala sian laut tu laut jala sian tor tu tor.\n7:13 Alai gabe halongonan ma tano i ala ni pangisina, binahen ni parbue ni pambahenannasida.\n7:14 Sai parmahan i ma bangsom marhitehite batahim, punguan ni partalianmi, ho ale na punjung maringan di tombak, di tongatonga ni Karmel! Loas ma nasida manjampal di Basan dohot di Gilead songon uju di ari angka na galia.


Nehemia 10 | Alkitab TOBA\n← Nehemia 11\nNehemia 9 →\n10:1 Jadi dung salpu saluhutna i marsihohot rohanami paratahon padan na hot, pola tarsurat jala disahap angka induknami, halak Lepi dohot malimnami.\n10:2 On do goargoar ni jolma angka na mambahen sahapna: Pangarajai si Nehemia, anak ni si Hakalia dohot si Sedekia.\n10:3 Si Seraia, si Azaria, si Jeremia.\n10:4 Si Pashur, si Amaria, si Malkia.\n10:5 Si Hantus, si Sebania, si Malluk.\n10:6 Si Harim, si Meremot, si Obaja.\n10:7 Si Daniel, si Gineton, si Baruk.\n10:8 Si Mesulam, si Abia, si Mijamin.\n10:9 Si Maseia, Bilgai dohot si Semaya; malim do luhutna i.\n10:10 Alai anggo halak Lepi on do: Si Jesua, anak ni si Azanya, si Binnui sian angka anak ni si Henadad dohot si Kadmiel.\n10:11 Ia hahaangginasida on do: Si Sebania, si Hodia, si Kelita, si Pelaia, si Hanan.\n10:12 Si Mika, si Rehob, si Hasabya.\n10:13 Si Sakur, si Serebia, si Sebania.\n10:14 Si Hodia, si Bani, si Beninu.\n10:15 Angka induk ni bangso i on do: Si Paras, si Pahat-Moab, si Elam, si Jattu, si Bani.\n10:16 Si Buni, si Asgad, si Bebai.\n10:17 Si Adonia, si Bigpai, si Adin.\n10:18 Si Ater, si Hiskia, si Assur.\n10:19 Si Hodia, si Hasum, si Bisia.\n10:20 Si Harip, si Anatot, si Nebai.\n10:21 Si Magpias, si Mesulam, si Hesir.\n10:22 Si Mesezabeel, si Sadok, si Jadua.\n10:23 Si Pelatia, si Hanan, si Anaya.\n10:24 Si Hosea, si Hanania, si Hasub.\n10:25 Si Halohes, si Pilha, si Sobek.\n10:26 Si Rehum, si Hasabna, si Maseia.\n10:27 Si Ahia, si Hanan, si Anan.\n10:28 Si Malluk, si Harim dohot si Baana.\n10:29 Tole muse pasipasi ni bangso i, angka malim, halak Lepi, angka sijaga pintu, angka parende, angka Netinim, ro di sude halak na pulik dirina sian angka bangso marluatluat, naeng mangihuthon tu patik ni Debata rap dohot jolmanasida, anaknasida dohot borunasida, sude tahe angka na umboto mangantusi patik i.\n10:30 Sude nasida marsahata dohot hahaangginasida i, angka na sangap i, rap ro nasida pola marbulan jala maruari, ingkon marparange nasida di bagasan patik ni Debata, naung nilehonna marhite sian pamangan ni si Musa, naposo ni Debata, jala ingkon radotan jala ulahononnasida sude tona ni Jahowa, Tuhanta i, angka uhumna pe dohot aturanna.\n10:31 Jala na so tupa be lehononnami borunami tu angka bangso ni tano i, manang buaton ni anaknami borunasida i.\n10:32 Jala tung sura dipamboan angka bangso ni luat i boniagana dohot tuhortuhoran marragamragam di ari Sabbat naeng gadisonna, na so tupa buatonnami sian nasida anggo di ari Sabbat manang di ari na badia pe; tole papitutaonhon ingkon taon haluaon do i, na so tupa hamu martunggu utang anggo disi.\n10:33 Angkup ni laos hami sandiri mambahen angka patik tu hami, ingkon lehononnami ganup taon sapartolu sekkel manumpak ulaon di joro ni Debatanta.\n10:34 Pangkeon do i tu roti na marhadohoan, tu pelean sipanganon ariari dohot tu pelean situtungon ariari, di ari Sabbat, di poltak ni bulan, di angka ari raya dohot tu ulaon na badia angka na asing dohot tu pelean pardosaon bahen pardengganan di Israel, ro di sude ulaon di bagasan joro ni Debatanta i tumpahanna.\n10:35 Angkup ni mandabu tondung do hami taringot tu soban silehonlehon ni angka malim, halak Lepi dohot situan na torop i, asa huboan hami do i tu joro ni Debatanta, mangihuthon partubunami marompuompu, di tingki angka na binuhul ganup taon, laho tutungon di atas langgatan ni Jahowa, Debatanta i songon na tarsurat di bagasan buku patik.\n10:36 Tole muse ingkon boanonnami ganup taon patumonaan ni haumanami, dohot patumonaan ni nasa parbue ni hau ganup taon, tu joro ni Jahowa.\n10:37 Tole muse angka anak buhabajunami dohot buhabaju ni pinahannami, songon na tarsurat di bagasan buku patik; tole muse angka buhabaju ni lombunami dohot birubirunami, ingkon boanonnami do i tu joro ni Debatanta, tu malim angka na marhalado di bagasan joro ni Debatanta.\n10:38 Ingkon boanonnami huhut patumonaan sian itaknami dohot sian peleannami sitatingan dohot sian sude parbue ni hau, sian anggur dohot sian miak tu angka malim, tu bagasan angka bilut di joro ni Debatanta, tole muse saparsampulu sian gogo ni haumanami tu halak Lepi, alai ingkon halak Lepi sandiri papungupunguhon parsampuluan i di saluhut huta parhaumaannami.\n10:39 Malim pe, pinompar ni si Aron, ingkon dongan ni halak Lepi, molo laho halak Lepi mangido parsampuluan i, jala ingkon boanon ni halak Lepi muse saparsampulu sian parsampuluan i nangkok tu joro ni Debatanta, tu bagasan angka bilut ni bagas parpeopan arta.\n10:40 Ai ingkon tu bagasan angka bilut i boanon ni halak Israel dohot halak Lepi angka pelean tatingan sian eme, anggur dohot miak; ai disi do angka ulaula na badia i dohot malim angka na marulaon, tole angka sijaga pintu dohot angka parende; jala na so tupa tadingkononnami joro ni Debatanta i.


37 Haggai | Alkitab TOBA\nCategory Archives: 37 Haggai\nFiled under 1 Padan Na Robi, 37 Haggai\nTagged as Hagai\n2:1 Paduapulu sada arihon di bulan sipaha pitu, ro ma hata ni Jahowa marhite sian panurirang si Haggai, songon on:\n2:2 Ua dok ma tu si Serubabel, anak ni si Sealtiel, pangarajai sian Juda dohot tu sintua ni malim Josua, anak ni si Josadak, dohot tu pasipasi ni bangso i, songon on:\n2:3 Ise dope sian hamu na mangolu, angka na sanga marnida joro on di hamuliaonna parjolo i? Hape aha diida hamu disi anggo nuaeng? Nda hira na soada do dietong rohamuna martimbangkon parjolo i.\n2:4 On pe, ale Serubabel, pir ma tondim ninna Jahowa; pir ma dohot tondim ale sintua ni malim Josua, anak ni si Josadak; pir ma dohot tondim sandok bangso ni tano i, ninna Jahowa, jala datdati hamu mangula, ai ahu do donganmuna, ninna Jahowa Zebaot.\n2:5 I ma hata na hupadanhon i tu hamu di haruruarmuna sian Misir, nang: Tondingku marsihohot do jongjong di tongatongamuna; unang hamu mabiar!\n2:6 Ai songon on do hata ni Jahowa Zebaot: Saotiknari nama ulahanku ma mangkuturi langit dohot tano dohot laut ro di darat.\n2:7 Huturonku ma dohot saluhut angka bangso parbegu, jadi ro ma hasudungan ni roha ni saluhut angka bangso parbegu, jala gohanku ma joro on hamuliaon, ninna Jahowa Zebaot.\n2:8 Ahu do nampuna perak, jala ahu nampuna sere, ninna Jahowa Zebaot.\n2:9 Jadi gumodang ma hamuliaon ni joro parpudi on sian parjolo i, ninna Jahowa Zebaot, jala di hajongjongan on lehononku do hadameon, ninna Jahowa Zebaot.\n2:10 Paduapulu opat arihon, dibulan sipaha sia paduataonhon hinarajahon ni si Darius, ro ma hata ni Jahowa marhite sian panurirang Haggai, songon on:\n2:11 Boti hata ni Jahowa Zebaot: Ua usoi ma angka malim taringot tu patik i, songon on:\n2:12 Ida ma, tung sura diboan manang ise juhut na badia di bagasan suhi ni ulosna, dung i dolos suhi ni ulosna tu sagusagu manang tu lompan, manang tu anggur, manang tu miak, manang tu sipanganon dia pe, tung badia ma i binahen ni? Jadi didok angka malim i ma mangalusi: Ndangana.\n2:13 Dung i ninna si Haggai ma: Tung sura dijama manang ise na ramun binahen ni bangke saluhutna ondeng, tung ramun ma angka i? Jadi didok angka malim i ma mangalusi: Ramun ma i tutu.\n2:14 Dung i ninna si Haggai ma mangalusi: Laos songon i do bangso na sansundut on maradophon ahu, ninna Jahowa, laos songon i do saluhut jadijadian ni tangannasida ro di na pinelehonnasida disi: Sai na ramun do i.\n2:15 On pe, ua parateatehon hamu ma i, olat ni ari on tu ginjang, tagan so ditindihon dope batu di joro ni Jahowa.\n2:16 Tagan so dibahen nasida songon i ro iba tu bunbunan siduapulu tuhukan hian, hape holan sampulu disi; ro iba tu pangilangan anggur naeng manahui limapulu hudon nian hape holan duapulu disi.\n2:17 Nunga hupasonggop tu hamu antingano dohot sirara dohot ambolas, mangago saluhut jadijadian ni tanganmuna, laos so didompakkon hamu ahu, ninna Jahowa.\n2:18 Ua manimbang ma rohamuna, olat ni ari on tu ginjang, olat ni ari duapulu opat, dibulan sipaha sia, olat ni ari haoojak ni joro ni Jahowa; sai parateatehon hamu ma i.\n2:19 Tung adong dope jumpang boni di bagasan sopo? Hau anggur pe dohot antajau dohot hau dalimo ro di hau jetun, ndang dope marparbue sahat ro di nuaeng. Anggo olat ni ari on mamasumasu ma ahu.\n2:20 Dung i ro ma hata ni Jahowa paduahalihon tu si Haggai di ari duapulu opat laos di na sabulan i, songon on:\n2:21 Dok ma tu si Serubabel, pangarajai sian Juda songon on: Ahu do mangkutur langit dohot tano on sogot.\n2:22 Jala ahu mangonggalhon sogot habangsa ni angka harajaon, jala siaphononku hagogoan ni angka harajaon ni angka bangso parbegu, onggalhononku ma angka hureta ro di jolma ma mangkunduli gabe pesan angka hoda ro di jolma na mangkunduli, ganup binahen ni podang ni donganna.\n2:23 Di ari na sasada i ninna Jahowa Zebaot, buatonku ma ho, ale Serubabel, anak ni si Sealtiel, naposongki, ninna Jahowa, jala bahenonku ho gabe tintin rongkom. Ai nunga ahu mamillit, ninna Jahowa Zebaot.


46 I Korint | Alkitab TOBA\nCategory Archives: 46 I Korint\nAugust 14, 2008 · 20:10\nI Korint 1\nFiled under 2 Padan Na Imbaru, 46 I Korint\nTagged as I Korint\nI Korint 2\n2:1 Ahu pe, di na ro i ahu tu hamu angka dongan, ndada marhata hamaloon manang marhabisuhon ahu ro mamaritahon tu hamu panindangion taringot tu Debata.\n2:2 Ai hupasada do rohangku, na so tupa botoonku di tongatongamuna agia aha, dungkon ni Jesus Kristus, mandok: Barita ni silangna.\n2:3 Marhagaleon jala marhatahuton do ahu di tongatongamuna jala bobonosan situtu.\n2:4 Hatangku nang parjamitaonku pe, ndada marhata habisuhon na malo mangaithon; tondi dohot hagogoon di dipapatar disi,\n2:5 asa marojahan haporseaonmuna di hagogoon ni Debata, unang di habisuhon ni Jolma.\n2:6 Alai habisuhon do huhatahon hami di angka naung rimpas; alai nda tung habisuhon na di portibi on, manang habisuhon ni partogi ni portibi on, angka na laho salpu.\n2:7 Habisuhon ni Debata do tahe na simo jala na buni, naung dipaojak Debata hian sian mula ni mulana bahen hasangaponta.\n2:8 I ma na so ditanda agia ise sian angka partogi ni portibi on; ai aut ditanda, ndang tagamon parsilangkononna Tuhan na marsangap i.\n2:9 Saut do na tarsurat i: “Na so dung niida ni mata, na so dung binege ni pinggol, na so dung hehe di bagasan roha ni jolma, i do diparade Debata di angka na mangkaholongi Ibana.”\n2:10 Alai dipapatar Debata do i tu hami marhite sian Tondi i. Ai sude do didodo Tondi i, ro di angka hasimoon ni Debata.\n2:11 Ai ise jolma umboto na di jolma i, ia so tondi ni jolma na di bagasan ibana? Suang songon i: Ndang adong na tumanda na di Debata, ia so Tondi ni Debata.\n2:12 Alai ndang hujalo hami tondi portibi on; Tondi na sian Debata do, asa dapot botoonnami na binasabasahon ni Debata tu hami.\n2:13 Jala i do huhatahon hami, ndada di bagasan hata habisuhon ni jolma na targuruhon, tung na pinodahon ni Tondi do, laho manimbangi angka partondion mangihuthon ruhut ni tondi.\n2:14 Ndang tarjalo jolma hian na sian Tondi ni Debata, ai haotoon do i di rohana; ndang tartandasa i, ai partondion do mandodo i.\n2:15 Alai saluhutna i didodo partondi; alai ndang tardodo manang ise anggo ibana.\n2:16 Ai ise ma naung tumanda roha ni Debata, asa ajaranna Ibana? Alai roha ni Kristus i do anggo di hami.\nI Korint 3\n3:1 Ahu pe, ale angka dongan, ndang tarbahen ahu mangkatai tu hamu uju i songon na tu angka partondi, sandok songon na tu angka pardaging do jala posoposo di bagasan Kristus.\n3:2 Susu do hupainumhon tu hamu, ndada sipanganon hian, ai ndang tarjalo hamu i uju i; gari nuaeng, gari so tarjalo hamu dope!\n3:3 Ai tong dope hamu pardaging. Ai anggo masa di hamu pangiburuon dohot parsalisian, nda pardaging hamu jala mamarangehon ruhut hajolmaon?\n3:4 Ai nda parroha hajolmaon hamu, molo adong na mandok: Sisean ni Paulus do ahu, jala na sada an: Sisean ni Apollos do anggo ahu?\n3:5 Ai ise Apollos; ise Paulus? Parhalado do nasida, parhiteanmuna gabe porsea, jala ganup hombar tu pangalehon ni Tuhan i di ibana.\n3:6 Ahu do manuan, Apollos do pabornokkon; alai Debata do patubuhon.\n3:7 Asa ndada rajuman na manuan manang na pabornokkon; Debata na patubuhon, i do!\n3:8 Dos do na manuan dohot na pabornokkonsa; alai ganup do manjalo upana, hombar tu pangulaonna be.\n3:9 Ai dongan pangula ni Debata do hami; hauma ni Debata, bagas ni Debata do anggo hamu.\n3:10 Hombar tu asi ni roha ni Debata na nilehonna i tu ahu, hupauli ojahan i, songon binahen ni pande bagas na bisuk; na asing do muse pajongjong bagas i. Alai ganup ma mamatahon, manang beha pangulaonna disi.\n3:11 Ai ndang tarpauli ojahan na asing, dungkon ni naung ojak i, i ma Jesus Kristus i.\n3:12 Asa molo dipauli diatas ojahan i manang sere, perak, batu na arga, hau, lamlam manang durame:\n3:13 Gabe patar do na niula ni ganup. Ari sogot i do paullophonsa, ai papataron ni api ma i; asa api i do mangunjuni, manang beha ulaon ni ganup.\n3:14 Molo hot ulaon na pinaulina i, jaloonna do upa.\n3:15 Molo soksohanna niulana i, luangan ma ibana; malua do nian anggo ibana, alai songon na nienet sian api nama.\n3:16 Ndang diboto hamu: Joro ni Debata hamu, jala Tondi ni Debata maringanan di bagasan hamu?\n3:17 Agohonon ni Debata do na mangagohon joro ni Debata, ai na badia do joro ni Debata; i ma hamu.\n3:18 Unang adong na paotootohon dirina. Molo adong dietong na bisuk di tongatongamuna di portibi on, gabe na oto ma ibana jolo, anggiat gabe na bisuk muse.\n3:19 Ai anggo di jolo ni Debata haotoon do habisuhon ni portibi on, ai tarsurat do: “Ditangkup do angka na bisuk di bagasan angkalnasida.”\n3:20 Jala muse: “Diboto Tuhan i do, na so marniula pingkiran ni angka na bisuk!”\n3:21 Asa unang ma adong na manenganengahon jolma, ai sasudena i di hamu do.\n3:22 Manang Paulus, Apollos, Kepas, hasiangan on, hangoluan, hamatean, na masa nuaeng dohot na songgop sogot pe, saluhutna do di hamu.\n3:23 Alai di Kristus do hamu, jala di Debata do anggo Kristus.\nAugust 14, 2008 · 20:09\nI Korint 4\n4:1 Dirajumi jolma i ma hami: Parhalado ni Kristus jala juarabagas ni angka hahomion ni Debata.\n4:2 Jumolo dipangido di angka juarabagas; naeng haposan nasida jumpang.\n4:3 Otik do i huetong, anggo hamu manang rapot paruhuman ni jolma manguhumi ahu; ahu pe, ndang huuhumi diringku.\n4:4 Ai ndang adong salangku, anggo na huboto; alai ndada gabe pintor ahu hinorhon ni i. Tuhan i do manguhumi ahu.\n4:5 Dibahen i, unang hamu manguhumi di na so tingkina tagan so ro Tuhan i; patiuronna do na buni di na holom, jala papataronna do tahitahi ni roha. Disi ma dapotan pujipujian ganup sian Debata.\n4:6 Alai tu ahu dohot tu si Apollos huaithon hata ondeng, ala ni hamu angka dongan, asa marhite sian hami guruhononmuna: Unang nilobian na tarsurat i; unang dipaburnang na deba dirina mandongani na sada, maralohon na sadanari.\n4:7 Ai ise mangaliga ho; jala aha do adong di ho na so jinalom? Alai molo na ripe manjalo ho, aha ma manenganenga ho, songon na so manjalo!\n4:8 Nunga mahap hamu, nunga mamora. Nunga raja hamu, so pola marhitehite hami. Aut ma nian gabe raja hamu, asa dohot hami raja raphon hamu!\n4:9 Ai didok rohangku do, dipatindang Debata hami apostel gabe parpudi, songon naung pinasahat tu hamatean, pola gabe sitotonduran do hami di portibi on dohot di angka pardisurgo, nang di jolma pe.\n4:10 Na oto do hami ala ni Kristus; anggo hamu, angka na marroha do di bagasan Kristus. Angka na gale hami; hamu angka na gogo. Angka na pinarsangapan hamu; hami angka na lea.\n4:11 Ro di na sangombas on, rapar hami jala mauas, marsaemara jala digosagosa do hami, so maringanan na hot.\n4:12 Huhalojahon hami mangulahon tangannami sandiri. Diinsahi hami, mamasumasu hami; dilelei hami, manaonnaon do hami;\n4:13 diparoaroa hami, mangelehelek do hami. Hira gabe rapanrapan ni portibi on do hami, apusapus ni saluhutna do ro di nuaeng.\n4:14 Ndada laho pailahon hamu, umbahen na husurathon angka ondeng, na laho paingot hamu do, songon anakkonku na hinaholongan.\n4:15 Ai nang pe adong saloksa pangajari di hamu marhitehite Kristus, ndang haru piga ama; ai ahu do manubuhon hamu di bagasan Kristus Jesus, marhite sian barita na uli.\n4:16 Dibahen i huapoi hamu: Gabe sitiru ahu ma hamu!\n4:17 Ala ni i do husuru tu hamu Timoteus, anakkonku, haholongan jala haposan ni rohangku marhitehite Tuhan i, asa ibana paingot hamu di angka dalanku na marhitehite Kristus Jesus, hombar tu na huajarhon di nasa huria.\n4:18 Alai dipaburnang deba do dirina, songon na so saut be ahu ro mandapothon hamu.\n4:19 Alai gira do ahu ro tahe manopot hamu, anggo lomo roha ni Tuhan i; jala tandaonku ma disi gogo ni angka na paburnang dirina, ndada hatanasida.\n4:20 Ai ndada di bagasan hata harajaon ni Debata, di bagasan hagogoon do!\n4:21 Dia do dipangido rohamuna: Marlinsinglinsing ahu ro manopot hamu manang marholong ni roha jala martondi na lambok?\nI Korint 5\n5:1 Tarbege do, masa parmainanon di hamu; jala gari di sipelebegu, gari so masa sisongon i, pola diparjolma nioli ni amana.\n5:2 Tong dipatimbo hamu do dirimu; nda balik marsak ma nian hamu, asa pinabali sian tongatongamuna na mangulahon na songon i!\n5:3 Ai anggo ahu, nang holang pamatangku, di tongatongamuna do ahu mangihuthon partondion: Nunga songon na di tongatongamuna ahu, manguhum na mangulahon sisongon i:\n5:4 Marhitehite Goar ni Tuhan Jesus, di na pungu hamu dohot tondingku, mardongan hagogoon ni Tuhanta Jesus.\n5:5 Pasahaton ibana tu sibolis, laho mangago dagingna, anggiat malua tondina di ari ni Tuhan Jesus.\n5:6 Ndang denggan baritamuna. Ndang diboto hamu: Otik pe na asom i, diasomi do sude na niudi i?\n5:7 Ias ma pabali hamu asom naung leleng i, asa na niudi na imbaru hamu, ai ndang na niasoman hamu. Ai nunga pola dibunu Birubiru paska humongkop hita, i ma Kristus.\n5:8 Onpe, marpesta ma hita di bagasan hapolinon dohot hasintongan, unang ma marhitehite pangasomi hajahaton jala haroaon naung bari.\n5:9 Nunga husurathon tu hamu: Na so jadi saor hamu dohot angka parmainan.\n5:10 Ndang hudok sude parmainan na di portibi on ro di angka parangat dohot pandobo dohot sioloi ajiajian; aut i, ingkon ruar nama hamu sian portibi on.\n5:11 On do tahe hudok di surat i: Na so jadi saor hamu dohot halak na targoar dongan, hape parmainan do ibana, manang parangat, manang sioloi ajiajian, manang panginsahi, manang siparmabuk, manang pandobo pe; gari mangan rap dohot sisongon i, gari so jadi.\n5:12 Ai marhua ma ahu manguhum angka na di ruar (ni huria; nda angka na di bagasan siuhumonmuna!)\n5:13 Uhumon ni Debata do angka na di ruar. Pabali hamu ma siparjahat i sian tongatongamuna!\nI Korint 6\nI Korint 7\nI Korint 8\n8:1 Alai anggo taringot tu juhut naung pinelehon taboto be; naung adong do parbinotoan di hita saluhutna. Na paburnangkon do parbinotoan; alai na pauliulihon do ia holong ni roha.\n8:2 Na mangarimpu, naung adong binotona, ndang diboto dope pangalaho ni parbinotoan na tama.\n8:3 Alai anggo adong na mangkaholongi Debata, i do na tinanda ni Debata.\n8:4 Onpe, taringot tu na manganhon juhut naung pinelehon taboto do: Ndang tutu adong begu di portibi on, jala ndang adong Debata dungkon ni Nasasada i.\n8:5 Ai adong do tutu digoar debata di ginjang nang di tano on pe, ai lan do dipardebata jala lan do dipartuhan.\n8:6 Alai anggo di hita holan sada do Debata, Ama i, parmulaan ni saluhut, jala hita do tu Ibana; jala sada do Tuhan, i ma Jesus Kristus, parhitean ni saluhutna, jala hita marhitehite Ibana.\n8:7 Alai ndang apala saluhutna nampuna parbinotoan i. Adong dope na manganhonsa songon pelean situtu, ala somal diparhatutu begu, gabe ramun rohanasida, na hurang togu i.\n8:8 Alai ndang dipajonok sipanganon hita tu Debata: Ndang na surut hita, anggo so tapangan, jala ndang ummangat hita, nang tapangan.\n8:9 Alai jaga ma hamu, so tung gabe partuktuhan di angka na gale i huasomuna.\n8:10 Ai adong ma na marnida ho, nampuna parbinotoan ondeng, hundul marsipanganon di parsombaonan ni begu: Nda niapoan ma disi rohana na hurang togu i, manganhon juhut na pinelehon?\n8:11 Gabe mago maon binahen ni parbinotoanmi dongan, na gale i dope na hinophop ni hamamate ni Kristus!\n8:12 Alai molo songon i hamu mardosa dompak angka dongan jala digugai hamu rohanasida na hurang togu i, na dompak Kristus do hamu mardosa disi.\n8:13 Dibahen i, antong, anggo targasip donganki siala sipanganon, na so tupa be panganonku juhut salelengna i, asa unang targasip donganki hubahen.\nAugust 14, 2008 · 20:08\nI Korint 9\n9:1 Nda anak mata do ahu? Nda apostel ahu? Nda nunga huida Jesus, Tuhanta i? Nda hamu ulaonku di bagasan Tuhan i?\n9:2 Molo so apostel ahu di na leban, sandok apostel do ahu anggo di hamu; ai hamu do sahap ni haapostelonki di bagasan Tuhan i!\n9:3 On do paralusonku tu angka na ro manangkasi ahu:\n9:4 Na so marhuaso do hami mangan dohot minum?\n9:5 Nda marhuaso hami mardongan saripe jala mamboan nasida, songon binahen ni angka apostel na asing dohot angka anggi ni Tuhan i, nang si Kepas pe?\n9:6 Ai holan ahu dohot si Barnabas do, na so jadi malua sian na mulaulaon i?\n9:7 Tung ise ma dung disuru soldadu, so margaji? Tung ise ma pauli porlak anggur, so dipangan sian parbuena? Ise ma marmahan dorbia, so manganhon susu ni pinarmahanna?\n9:8 Ai hasomalan ni jolma do na hutaringoti disi; nda laos i didok patik i?\n9:9 Ai na tarsurat do di patik ni si Musa: “Ndang patut huntamonmu baba ni horbo, uju mardege!” Horbo do pinasarisari ni Debata?\n9:10 Nda sandok tu hita hatana? Ai sumarihon hita do tarsurat: Patut mangkirim paninggala di na maninggala i, jala mangkirim pardege di jambarna.\n9:11 Molo husuan hami tu hamu angka partondion, tung godang ma i goaron, molo hugotil hami sian hamu na hasea tu daging?\n9:12 Gari na leban, gari martohap di gogomuna, nda lam hami ma nian! Alai ndang na hupangasahon hami huaso i, sandok hupatalu hami do rohanami, asa tung unang huambat hami barita na uli na sian Kristus.\n9:13 Nda diboto hamu, angka na mangula di bagas joro mangan sian joro i, jala angka na marhalado di langgatan i, marsaulihon sian i?\n9:14 Laos songon i do diaturhon Tuhan i tu angka parbarita na uli: Naeng sian barita i hangoluannasida.\n9:15 Alai ndang dung hupangke sada sian angka i; jala ndada husurathon on, asa masa songon i tu ahu, ai tagonan do ahu mate, asal unang disegai hasurunganki.\n9:16 Ai molo huhatahon barita na uli i, ndang hasurunganku i; utangku hian do i. Marjea do ahu, aut so hubaritahon i!\n9:17 Ai molo huula i sian lomo ni rohangku, marupa ma ahu; alai nang sian na so tarjua, tong do diampehon tu ahu tohonan i.\n9:18 Asa aha do upangku? On do: Di na mamaritahon barita na uli i ahu, so hurugii hamu, asa unang hupangasahon huasongku di barita na uli i.\n9:19 Ai atik pe malua ahu sian saluhutna i, hupatutoru do diringku tutoru ni saluhutna, asa tumorop nasida hutogihon.\n9:20 Na gabe songon Jahudi do ahu di angka Jahudi, anggiat hutogihon angka Jahudi. Di angka na ginomgoman ni patik i gabe songon na ginomgoman ni patik i ahu: Nang so tutu ginomgoman ni patik i ahu, anggiat hutogihon angka na ginomgoman ni patik i.\n9:21 Asa hutogihon angka na so marpatik, gabe songon na so marpatik ahu di angka na so marpatik i; alai ndada so marpatik ahu di jolo ni Debata, tung ginomgoman ni patik ni Kristus i do ahu.\n9:22 Di angka na gale gabe songon na gale do ahu, asa hutogihon angka na gale i. Hupahombar do diringku tu sasude, anggiat hupalua nanggo deba.\n9:23 Alai saluhutna i huula ala barita na uli, anggiat dohot ahu partohap disi.\n9:24 Nda diboto hamu: Ia angka na maradu, saluhutna i do nian marlojong; alai sada do manjalo uli. Burju ma hamu marlojong, asa dapotan hamu!\n9:25 Alai nasa na maradu, diorom do saluhutna i; angka ondeng tutu, asa dijalo tumpal na laho salpu, alai di hita na so olo salpu.\n9:26 Ia ahu, antong, ndada songon na so martujuan parlojongonku, nda tung songon na manampul alogo paraloonku.\n9:27 Hupukpuhi do dagingku jala hupatunduk, asa unang angka na asing hujamitai, hape ahu gabe bolong.\nI Korint 10


II Samuel 5 | Alkitab TOBA\nII Samuel 4 →\n5:1 Dung i ro be ma sude marga ni Israel manopot si Daud di Hebron, angka ninna ma: Ida ma, sisada holiholi dohot sibuk hian do hami dohot ho.\n5:2 Angkup ni nang na sai laon, uju si Saul dope raja gumomgom hami, nunga ho hian manogihon Israel ruar dohot masuk. Jala nunga didok Jahowa hian mandok ho: Ingkon ho marmahan bangsongku Israel, jala ingkon ho gabe partogi di halak Israel.\n5:3 Jadi ro be ma sude sintua ni Israel manopot rajai di Hebron. Dung i marpadan ma raja Daud tu nasida di Hebron di adopan ni Jahowa, jadi dimiahi nasida ma si Daud bahen raja gumomgom Israel.\n5:4 Marumur tolupulu taon do si Daud di na bangkit raja ibana, jala opatpulu taon lelengna ibana mangarajai.\n5:5 Di Hebron ibana mangarajai Juda pitu taon onom bulan lelengna, jala di Jerusalem ibana mangarajai sandok Israel dohot Juda tolupulu tolu taon lelengna.\n5:6 Dung i borhat ma rajai rap dohot paranganna tu Jerusalem mandopang halak Jebusi, na mangingani tano i. Dung i didok angka nasida ma mandok si Daud: Ndang tagamon masuk ho tuson, ingkon paundaron ni halak na mapitung dohot angka na pangpang do ho, lapatanna: Ndang tagamon masuk si Daud tuson.\n5:7 Hape dipapatu si Daud do benteng Sion, i ma huta ni si Daud.\n5:8 Ai nunga didok si Daud hian di na sadari i: Manang ise na manaluhon halak Jebusi, ingkon dabuonna tu sampuran do angka na pangpang dohot na mapitung angka na hinagigihon ni roha ni si Daud. Alani umbahen didok halak: Anggo halak na mapitung dohot na pangpang, ndang jadi masuk tu bagasan joro.\n5:9 Jadi maringan ma si Daud di bagasan benteng i, jala digoar do i huta ni si Daud. Dung i dipauli si Daud ma partanobatoan humaliang, olat ni Milo sahat ro di bagasan.\n5:10 Dung i lam leleng, lam naek ma hatimbulon ni si Daud, ai didongani Jahowa, Debata Zebaot do ibana.\n5:11 Dung i disuru si Hiram, raja sian Tirus ma angka suruanna manopot si Daud, angka na mamboan hau Ares, tole pande hau dohot tukang mandakdak batu, angka na mamandei bagas ni si Daud.\n5:12 Jadi mananda ma si Daud naung pinahot ni Jahowa ibana bahen raja di Israel, jala naung pinatimbulna harajaonna ala ni bangsona Israel.\n5:13 Dung i ditambai si Daud dope angka parompuan di Jerusalem bahen jolmana, dung ro ibana sian Hebron, jadi tubu dope di si Daud angka anak dohot boru.\n5:14 Jala on do goargoar ni angka tubuna di Jerusalem: Si Samua, si Sobab, si Natan dohot si Salomo.\n5:15 Si Ibar, si Elisua, si Nepeg dohot si Japia.\n5:16 Si Elisama, si Eliada dohot si Elipelet.\n5:17 Alai dung dibege halak Palistim, naung miniahan si Daud bahen raja gumomgom Israel, nangkok ma sude halak Palistim naeng marburu si Daud. Jadi dung dibege si Daud barita i, tuat ma ibana tu benteng i.\n5:18 Alai marroan ma halak Palistim, jala marserak nasida di rura Repaim.\n5:19 Dung i marsungkun ma si Daud tu Jahowa ninna ma: Na jadi lo ahu nangkok mangalo halak Palistim, jala pasahatonmu do nasida tu bagasan tanganku? Jadi didok Jahowa ma mandok si Daud: Nangkok ma ho, ai sai na pasahatonku do halak Palistim i tu bagasan tanganmu!\n5:20 Dung i sahat ma si Daud tu Baal Perazim, jala ditaluhon si Daud nasida disi, ninna huhut: Nunga dipaserak Jahowa angka musungku di jolongku, songon parserak ni aek magodang; alani umbahen digoar ibana inganan i Baal Perazim (huta parserahan).\n5:21 Dung i ditinggalhon nasida disi angka ajiajiannasida, gabe dijomput si Daud dohot paranganna angka i.\n5:22 Alai diulahi halak Palistim muse ma nangkok, jala marserak muse di rura Repaim.\n5:23 Dung i marsungkun muse ma si Daud tu Jahowa, na mandok: Ndang jadi ho nangkok, ingkon lompitonmu nasida sian pudinasida, asa pajumpang ho dohot nasida tondong ni angka hau balsam.\n5:24 Ia dung dibege ho pardorom ni halak pardalan di punsu ni angka hau balsam, rampok ma nasida disi, ai disi ma ruar Jahowa mardalan di jolom laho papatuhon parangan ni halak Palistim.\n5:25 Jadi dibahen si Daud ma songon i, hombar tu tona ni Jahowa tu ibana, gabe dipapatu ma halak Palistim olat ni Geba sahat ro di Gezer.


V MUSA 19 - BIBLE & BUKU ENDE ONLINE\n19:1 Ia dung sun siap dibahen Jahowa, Debatam angka bangso parbegu, nampuna tano silehonon ni Jahowa, Debatam tu ho, gabe soluhonmu tanonasida i, jala ingananmu hutanasida dohot bagasnasida i:\n19:2 Ingkon papulihonmu di ho tolu huta di tongatonga ni tanomi, silehonon ni Jahowa, Debatam tu ho bahen partalianmu.\n19:3 Ingkon parhornoponmu dalanmu tusi, jala bagi tolu bahenonmu parbalohan ni tanomi, silehonon ni Jahowa, Debatam tu ho bahen partalianmu, asa maporus tusi ganup sibunu jolma.\n19:4 Jala on do patik taringot tu sibunu jolma i, jadi ma maporus tusi asa laos mangolu ibana: Manang ise naung mambunu donganna so pangkirimanna, jala ndada dihosom ibana hian na sai laon.\n19:5 Songon on rupani, masuk ibana tu tombak rap dohot donganna naeng manaba hau, gabe dialbangkon tangkena naeng manaba hau i nian, hape pinsir mata ni tangke i sian songkirna, gabe hona donganna laos mate, jadi ma ibana maporus tu sada sian angka huta i, asa laos mangolu ibana.\n19:6 Asa unang dilele parlulu i jolma pamunui, ala mohop ateatena, gabe dapotsa ditangkup ala madaohu dalan i, laos dibunu ibana maon, hape nian ndada patut dope uhum hamatean mangonai tu ibana, ala so dihosom ibana hian na sai laon.\n19:7 Ala ni umbahen hutonahon tu ho songon on: Ingkon papulihonmu di ho tolu huta.\n19:8 Jala tung sura lam mangonjar parbalohanmu bahenon ni Jahowa, Debatam, songon naung niuarihonna hian tu angka ompum, jala saut dilehon tu ho sandok tano, naung pinarbagabagana lehononna tu angka ompum.\n19:9 Molo tung diringkoti ho mangulahon sandok tona on, na hutonahon tu ho sadarion, mangkaholongi Jahowa, Debatam dohot marparange di angka dalanna saleleng ho mangolu, ingkon ambaanmu dope di ho tolunari huta i angkup ni na tolu huta ondeng.\n19:10 Asa unang tardurus mudar na so marpipot di tongatonga ni tanomi, silehonon ni Jahowa, Debatam tu ho bahen partalian, asa unang marsapata tu ho mudar i.\n19:11 Alai tung sura naung magigi hian manang ise mida donganna, pola ibana digopgop jala dibajo ibana, jala dibunu ibana pola tos hosana mate, hape sanga ibana maporus tu sada sian angka huta i.\n19:12 Ingkon suruan ni angka sintua di hutana i suruanna mangalapi ibana sian i, jala pasahatonna ibana tu tangan parlulu, asa mate ibana dibunu.\n19:13 Ndang jadi moralangalang roham mida ibana, ingkon purpurhononmu do sapata ni mudar na so marpipot sian Israel, asa marhasonangan ho.\n19:14 Ndang jadi paorotonmu talutuk sian hauma ni donganmu, angka na binahen ni ompu na jolo di bagasan partalianmu, siteanonmu di tano silehonon ni Jahowa, Debatam di ho bahen partalianmu.\n19:15 Ndang masuk anggo holan sahalak hehe sitindangi mangalo, manang ise taringot tu manang aha hajahaton manang dosa, angka naung binahenna, ingkon tinindangkon ni dua manang tolu halak sitindangi, asa hot hata i.\n19:16 Tung sura hehe sahalak sitindangi pargapgap mangalo manang ise naeng mangkatindangkon panundalion dompak ibana.\n19:17 Ingkon jongjong na dua halak i, angka na marparsalisian di adopan ni Jahowa, di adopan ni malim dohot panguhum, angka na mangarajai disi.\n19:18 Dung i tangkas ma sulingkiton ni angka panguhum hata i, gabe ida ma, andar do sitindangkon gabus do sitindangi i, sipaotooto do nialushonna dompak donganna i.\n19:19 Jadi ingkon bahenonmuna tu ibana suang songon na sinangkap ni rohana naeng bahenonna tu donganna, asa tung siap bahenonmu hajahaton i sian tongatongamu.\n19:20 Asa dibege halak na asing pangalahona i, anggiat mabiar nasida, jala unang be didatdati mangulahon hajahaton sisongon i di tongatongamu.\n19:21 Ndang jadi moralangalang roham mida ibana: Ingkon hosa abul ni hosa, mata abul ni mata, ipon abul ni ipon, tangan abul ni tangan, pat abul ni pat.


HESEKIEL 10 - BIBLE & BUKU ENDE ONLINE\n10:1 Dung i maralatan ma ahu, gabe ida ma, di ratarata ni langit, na di atas ulu ni angka kerubim, adong do songon batu intan sapir, songon sumansuman ni habangsa sada idaon di atasnasida.\n10:2 Dung i ninna ibana ma tu baoa na marulos hori: Bongot ma ho tu holangholang ni angka roda, tu toru ni kerubim, jala gomaki gara ni api gok tanganmu duansa sian holangholang ni angka kerubim, jala sampakkon tu atas ni huta i. Jadi bongot ma ibana di adopan ni matangku.\n10:3 Jongjong do ianggo angka kerubim di sambariba ni joro i tungkan siamun laho bongot baoa i, jala ombun i manggohi alaman parbagasan i.\n10:4 Dung i tarhinsat ma hamuliaon ni Jahowa sian ginjang ni kerubim di atas ni lobulobu ni joro i, jadi digohi ombun i ma joro i, jala gok sinondang ni hamuliaon ni Jahowa do alaman i.\n10:5 Dung i tarbege ma soara ni habong ni angka kerubim, sahat ro di alaman parbalian, suman tu soara ni Debata pargogo na so hatudosan, uju mangkatai ibana.\n10:6 Jadi dung martona ibana tu baoa na marulos hori, songon on: Buat ma api sian holangholang ni angka roda, sian holangholang ni angka kerubim gabe bongot ma ibana, jala jongjong tu lambung ni roda i.\n10:7 Jadi surduk ma tangan ni kerubim na sada sian tongatonga ni angka kerubim i tu api na di holangkolang ni angka kerubim, laos dibuat sian i jala dipagolomhon tu tangan ni na marulos hori, dung di jalo ruar ma ibana.\n10:8 Dung i tarida ma di angka kerubim sumansuman ni tangan ni jolma sada di toru ni habongnasida.\n10:9 Dung i maralatan ma ahu, gabe ida ma, opat roda di lambung ni angka kerubim, sada be do roda i di lambung ni kerubim sadasada, jala rupa ni angka roda tudos do tu batu intan tarsis.\n10:10 Jala sisada rupa do opatsa nasida idaon, songon di tongatonga ni roda na sada do roda na sadanari.\n10:11 Molo mardalan nasida, tungkan na opat desanasida do ditulus, ndang manaili tu pudi nasida jumpa mardalan, ai manang dompak dia dituju ulu i, ihut tusi do nasida mardalan, ndang manaili tu pudi nasida jumpa mardalan.\n10:12 Jala sandok daging ni kerubim i, hau tanggurungnasida, tangannasida dohot habongnasida ro di angka roda i, gok mata do tuk humaliang, opatsa do nasida marroda be.\n10:13 Taringot tu angka roda i digoar do nasida halisungsung, pola hubege.\n10:14 Alai opat bohi be do angka parngolu i: Bohi ni na sada, bohi kerubim do, jala bohi ni na paduahon i, bohi jolma, jala na patoluhon i bohi singa, jala na paopathon i bohi pidong raja ualu.\n10:15 Dung i tarhinsat ma angka kerubim i, i ma parngolu i na huida na jolo di topi ni batang aek Hebar.\n10:16 Jala molo mardalan angka kerubim i, mardalan ma dohot roda angka na di lambungnasida, molo dipaperper angka kerubim i habongnasida, asa tarhinsat sian tano i, laos so mamedu dohot angka roda i sian lambungnasida.\n10:17 Molo ngongong nasida rap ngongong do, molo tarhinsat nasida rap tarhinsat do, ai tondi ni parngolu i do di bagasan nasida.\n10:18 Dung i ruar ma hamuliaon ni Jahowa sian atas ni lobulobu ni joro i, jala marsijongjong di atas ni angka kerubim i.\n10:19 Dung i dipaperper angka kerubim i ma habongnasida, jala tarhinsat sian tano i di adopan ni matangku di na ruar i nasida, jala angka roda i di lambungnasida, jala ngongong be do di baba pintu ni joro ni Jahowa tungkan habinsaran, jala hamuliaon ni Debata ni Israel mangalinggomi nasida sian ginjang.\n10:20 I ma parngolu i na huida di toru ni Debata ni Israel martopihon batang aek Hebar, gabe hutanda angka kerubim do nasida hape.\n10:21 Maropat bohi be do sadasada, jala maropat habong be, jala sumansuman ni tangan ni jolma di toru ni habongnasida.\n10:22 Jala rupa ni bohinasida, suman tu bohi angka na huida martopihon batang aek Hebar, rupanasida pe, nang nasida sandiri tahe, ganup masitulus dalanna tu jolona be.


JONA 2 - BIBLE & BUKU ENDE ONLINE\n2:1 Dung i diparo Jahowa ma sada ihan raja, asa di bondut si Jona. Jadi di bagasan butuha ni ihan i ma si Jona tolu ari tolu borngin.\n2:2 Dung i martangiang ma si Jona tu Jahowa Debatana, sian butuha ni ihan i.\n2:3 Jala didok ma: Joujou do ahu sian hagogotanki tu Jahowa gabe dialusi ibana ahu. Sian butuha ni parbeguan ahu mangangguhi: Ditangihon ho do soarangki!\n2:4 Nunga direongkon ho ahu tu bagasan lung tu bagasan pusupusu ni laut, gabe pusat mangkaliangi ahu, sude angka ombakmi dohot galumbangmi mangalungkupi.\n2:5 Ianggo ahu, nunga hudok: Nunga bali ahu sian jolo ni matam; alai tahe ulahanku dope mamereng dompak joro habadiaonmi.\n2:6 Nunga nian dihaliangi angka aek i ahu, pola tos hosangku, lung i pasampaksampak ahu sirambon do alit tu ulungku.\n2:7 Nunga mangungkor ahu sahat tu bona ni angka dolok, ransangransang ni tano on pe nunga tarsordak humaliang ahu ro di salelenglelengna. Alai dipanangkok ho ngolungku sian godung ale Jahowa Debatangku.\n2:8 Uju mandate hosangku di bagasan, Jahowa ma huingot, jadi sahat ma tangiangku tu ho, tu joro ni habadiaonmi.\n2:9 Alai halak na marsomba tu ganaganaan sipaotooto, i ma na manadingkon hasonangannasida i.\n2:10 Alai anggo ahu mardongan soara pujipujian ahu mamele tu ho, gararonku do na huparbagabaga, Jahowa do nampuna hatuaon.\n2:11 Dung i didok Jahowa ma tu ihan i, gabe diutahon ma si Jona tu pasir.


Hosea 10 | Alkitab TOBA\n← Hosea 11\nHosea 9 →\n10:1 Hau anggur na rugun do Israel marparbue na tudos tu ibana; lam ganda parbuena, lam dipatorop angka langgatan; hombar tu denggan ni tanona, dipadenggan nasida angka ganaganaan.\n10:2 Landit do rohanasida, nuaeng ma manginona tu nasida. Ibana ma mangaloha langgatannasida, manegai angka ganaganaannasida.\n10:3 Ai dohononnasida ma disi: Ndang marraja hita ala so itahabiari Jahowa; ia rajai, tung aha ma bahenonna tu hita?\n10:4 Angka hata na so gabeak dihata i nasida, parbulanon na marpangansi dipangke mambahen parjanjian, jala martumbur uhumi, songon latong di atas gole ni hauma.\n10:5 Angka hitir do isi ni Samaria humolsohon angka lombu sian Bethapen, ai margudompong do bangsona alani, raion angka malimna, ala na tarboan sian nasida hamuliaonna.\n10:6 Lombu i pe tarboan do tu Assur bahen somba tu raja Jarib Tarurak ma ia Epraim, maila anggo Israel dibahen sangkapna.\n10:7 Nunga mago Samaria; rajana pe tudoshon pangotoman di ginjang aek.\n10:8 Siap ma dohot angka tambak ni Apen, pardosaan ni Israel. Suga dohot duriduri tubu sogot di ginjang langgatannasida. Jadi dohononnasida ma tu angka dolok: Hungkupi hami! Dohot tu angka dolokdolok: Tinggang i hami!\n10:9 Olat ni angka ari di Gibea, sai mardosa do ho, ale Israel! Disi do tinggal nasida, asa unang sahat tu nasida di Gibea hamusuon i ala ni angka anak hajungkaton.\n10:10 Guru lomongku nama paminsangku tu nasida. Mangaromrom ma angka bangso dompak nasida laho manali nasida ala dosanasida silompit dua.\n10:11 Lombu na niajar do anggo Epraim, lomo rohana mardege alai anggo ahu bolusonku ma hinauli ni rungkungna; pampeongku ma auga tu Epraim, ingkon maninggala ma anggo Juda, manisir ia Jakkob di ibana.\n10:12 Sabur hamu ma di hamu bahen hatigoran asa manggotil hamu hombar tu asi ni roha! Totas hamu ma di hamu sada ladang naimbaru, ai nunga jumpang tingki mangalului Jahowa, paima ro ibana jala dipaudanhon tu hamu hatigoran.\n10:13 Hape hageduhon dininggalai hamu na sai laon, hajahaton digotil hamu, parbue gapgap dipangan hamu.\n10:14 Ala marhaposan ho tu dalanmu tu hinadeak ni ulubalangmu, jadi masa ma musu garembong di tongatonga ni angka bangsom, jala saluhut hutam angka na gonting i tarulang songon pangulang ni si Salmon di Bet-Arbel; di ari parporangan, uju marosak angka inaina humongkop angka anakna.\n10:15 Laos songon i do bahenon ni Betel tu hamu ala ni hinaroa ni hajahatonmuna. Sogot manogotna i siap situtu raja ni Israel.


Kejadian 35 (TOBA)\nI. Si Jakkob borhat tu Betel, didokkon Debata 1-8. II. Diparata Debata disi bagabagana tu si Jakkob 9-15. III. Hatutubu ni si Benjamin dohot hamamate ni si Rahel mardonokkon Eprata 16-20. IV. Haurahon binahen ni si Ruben. Goar ni angka anak ni si Jakkob 21-26. V. Hamamate dohot hatatanom ni si Isak 27-29.\n1(I.) Dung i ninna Debata ma mandok si Jakkob: Borhat ma ho laho nangkok tu Betel, ingani ma disi, jala pauli disi sada langgatan di Debata, na niidam, di na maporus i ho maradophon si Esau, hahami.\n2Jadi didok si Jakkob ma mandok donganna sabagas dohot tu sude donganna i: Pambolongkon hamu ma debata sileban, angka na pineopmuna i, manguras ma hamu jala salini hamu ulosmuna i.\n3Beta ma hita nangkok tu Betel, asa hupauli disi sada langgatan di Debata, na mangalusi ahu di ari hagogotanki, jala didongani ahu di dalan na hudalani i.\n4Jadi diparlehon be ma tu si Jakkob sude debata sileban, angka na di tangannasida i, ro di antinganting angka na di pinggolnasida i, dung i ditabunihon si Jakkob ma i tu toru ni hau ara na di lambung ni Sikem.\n5Dung i borhat ma nasida, ditahuti Debata ma angka huta na humaliang nasida i, asa unang dilele angka anak ni si Jakkob.\n6Jadi tolhas ma si Jakkob tu huta Lus na di tano Kanaan i, i ma Betel i, ibana dohot sude donganna sauduran.\n7Dung i dipauli ma disi langgatan sada, dibahen ma goar ni hajongjonganna: Elbetel, ala na niidana i disi Debata, di na maporus i ibana maradophon hahana i.\n8Dung i mate ma si Debora panarusan ni si Rebekka na jolo; jadi ditanom ma ibana di toru ni hariara, tungkan dangsina ni Betel, gabe dibahen ma goarna; hariara Bahut (parandungan).\n9(II.) Dung i diulahi Debata pataridahon Ibana tu si Jakkob, dung ro ibana sian Padang-Aram, jala dipasupasu ibana.\n10Jadi didok Debata ma mandok ibana: Si Jakkob do goarmu, alai ndang be si Jakkob, si Israel na ma dohonon goarmu. Jadi margoar si Israel na ma ibana.\n11Dung i ninna Debata ma mandok ibana: Ahu do Debata, pargogo na so hatudosan! Gabe ma ho jala matorop mabue; bangso sada, jala parluhutan ni angka bangso marharoroan sian ho, jala angka raja ruar sian gontingmu.\n12Jala tano naung hulehon tu si Abraham dohot tu si Isak, lehononku ma tu ho dohot tu pinomparmu sogot lehononku tano i.\n13Dung i manaek ma Debata sian lambungna, sian inganan pangkataianna i dohot si Jakkob.\n14Jadi dipajongjong si Jakkob ma sada partinandaan sian batu di inganan pangkataianna i dohot Debata, diusehon ma tu atasna pelean siinumon, diusehon dohot miak tu ginjangna.\n15Dung i dibahen si Jakkob ma goar ni inganan pangkataianna i dohot Debata, Betel.\n16(III.) Dung i borhat ma nasida sian Betel, adong dope arga sangombasnari mardalan asa sahat tu Eprata, mangintubu ma disi si Rahel, mansai maol ibana mangintubu.\n17Jadi di na maol i ibana mangintubu, ninna sibaso i ma mandok ibana: Unang ho mabiar, ai sai gomgomonmu do nang anakmon.\n18Alai di na laho tos hosana, ai mate do ibana, dibahen ma goarna Benoni; alai anggo amana manggoar ibana si Benjamin.\n19Asa mate ma si Rahel, jala tartanom di dalan laho tu Eprata, i ma Betlehem.\n20Dung i dipajongjong si Jakkob ma partinandaan sada di atas tanomanna i. I ma partinandaan di tanoman ni si Rahel rasirasa nuaeng.\n21(IV.) Dung i borhat ma si Israel, jala dipahembang undungundungna i di bariba ni Migdol-Eder.\n22Jadi dung diingani si Israel tano i, laho ma si Ruben marjolmahon si Bilha, jolma ni amana i, jala tarbortik do i tu si Israel. Alai sampulu dua do anak ni si Jakkob.\n23Ia anak ni si Lea: Si Ruben, buhabaju ni Jakkob, si Simeon, si Lepi, si Juda, si Isasar dohot si Zebulon.\n24Ia anak ni si Rahel: Si Josep dohot si Benjamin.\n25Ia anak ni si Bilha, rading ni si Rahel: Si Dan dohot si Naptali.\n26Ia anak ni si Zilpa, rading ni si Lea: Si Gad dohot si Aser. I ma anak ni si Jakkob, angka na tubu di ibana di Padang-Aram.\n27(V.) Dung i sahat ma si Jakkob tu si Isak, amana i, tu Mamre, tu Kiryat-Arba, i ma Hebron, paisolatan ni si Abraham dohot si Isak.\n28Ia umur ni si Isak saratus ualupulu taon do.\n29Dung i tos ma hosa ni si Isak, jala mate ibana saur matua, jala mahap di hangoluan on, gabe dipapungu ma ibana tu angka ompuna jala ditanom si Esau dohot si Jakkob, angka anakna i, ibana.


JESAYA 26 - BIBLE & BUKU ENDE ONLINE\n26:1 Di ari na sasada i endehonon ni halak ma ende on di luat Juda: Adong do huta na gonting di hita, hatuaon do dibahen parik dohot partanobatoan.\n26:2 Ungkap hamu ma angka harbangan, asa bongot bangso na tigor, na marsihohot maniopi haburjuon.\n26:3 Hombar tu sangkap na ojak do dipaian ho dame, dame ma tutu, ai marnalom ni roha mida ho do ibana.\n26:4 Marhaposan tu Jahowa ma hamu tongtong, ai Tuhan Jahowa do dolok batu ro di salelenglelengna.\n26:5 Ai ibana pajimput angka isi ni habuntulon, dipajepol do huta na hinsat i, ditimpalhon do i tu tano, direongkon tu orbuk.\n26:6 Asa diluntakluntak pat, angka pat ni halak na dangol dohot langka ni halak na pogos.\n26:7 Dalan ni halak na tigor do angka hatigoran, sai tigor do dasingonmu dalan ni partigor i.\n26:8 Nang di dalan ni angka uhummu, sai marhaposan tu ho do hami, ale Jahowa! Marlas ni roha hami mida goarmi dohot mida pujipujian tu ho.\n26:9 Sai dihalungunhon rohangku do ho bornginna i, tondingku di bagasan pe sogot do ho dilului. Ai disi mangonai angka uhummu tu tano i, gumuruhon hatigoran ma isi ni portibi on.\n26:10 Nang jumpangan asi ni roha parjahat i, ndang gumuruhon hatigoran ibana; sai manjahati ibana di tano habonaron, jala ndang ditailihon hamuliaon ni Jahowa.\n26:11 Ale Jahowa, nunga timbul nian tanganmu, hape ndang diida nasida; idaonnasida do sogot hamuruhonmu humongkop bangsom jala tarurak; nang api panganonna do angka alom.\n26:12 Alai anggo di hami, ale Jahowa hadameon do paradeonmu, ai nasa ulaonnami pe, ho do mangulahon di hami.\n26:13 Ale Jahowa Debatanami, atik pe angka tuan na asing mangarajai hami di balik ni ho, sai baritahononnami: Do goarmu marhitehite ho.\n26:14 Ndang mulak mangolu angka na mate, ndang hehe angka halinu, ala marlulu ho laho maniaphon nasida, jala dipidomhon ho do nasa parningotan di nasida.\n26:15 Nunga ditambai ho bangso i, ale Jahowa, nunga ditambai ho bangso i, nunga marmulia ho, nunga dipalantas ho nasa parbalohan ni tano i.\n26:16 Ale Jahowa, jumpa hagogotan dilului nasida ho, ia mangonai pinsangpinsangmu tu nasida, ubitubit ma nasida martangiang.\n26:17 Songon parompuan na gabegabean, nunga jonok hasasangana mangae posoposona, mangangguhi ma ibana di habernitonna i, laos songon i do hadadaonami sian bohim ale Jahowa.\n26:18 Gabegabean do nang hami, mangae posoposo do hami, hape hira alogo do na hutubuhon hami; ndang tarpatupa hami hatuaon di tano i, jala dung sahat hutubuhon hami isi ni portibi on.\n26:19 Mangolu do ianggo angka na matem, hehe do muse bangkengku. Ngot ma hamu jala marolopolop hamu angka isi ni orbuk? Ai nambur ni angka panondang do namburmu, jala paruaron ni tano i muse angka naung mate.\n26:20 Laho ma ho ale bangsongku, bongot i ma angka bilutmu jala hinsu ma pintumi di pudim. Martamonding ma ho satongkin paima salpu rimas i.\n26:21 Ai ida ma, sai na ruar do Jahowa sian ingananna laho mangaluluhon hajahaton tu isi ni portibi on; jala papataron ni tano on do utang mudarna, jala ndang be hungkupanna angka na mate tartodos.


Kolosse 3 | Bibel online |Terjemahan Dunia Baru\n3 Molo nunga dipahehe hamu rap dohot Kristus, sai angka na di surgo i ma lului hamu. Ai disi do Kristus hundul, di siamun ni Debata. 2 Sai tu angka na di surgo i ma parrohahon hamu, unang angka na di tano on. 3 Ai nunga mate hamu, jala di tangan ni Kristus i do ngolumuna hombar tu lomo ni roha ni Debata. 4 Tingki dipapatar Kristus na mangalehon hangoluan,* papataronna ma hamu rap dohot ibana di bagasan hasangaponna. 5 Pasiding hamu ma sian dirimuna angka pangalaho ni portibi on, i ma seks na so patut, angka ulaon na ramun,* giot-giot ni daging* na so boi dirajai, roha na jahat, dohot hahisapon. Ai dos songon na manomba gana-ganaan do i. 6 Ai alani angka pangalaho sisongon on do ro rimas ni Debata. 7 Songon i do pangalahomuna najolo. 8 Alai saonari, pasiding hamu ma rimas, muruk, hajahaton, hata na mangaleai, dohot angka hata na so hasea sian pamanganmuna. 9 Unang ma masigabusan. Tanggalhon hamu pangalaho na leleng dohot angka na niulahonmuna najolo. 10 Jala pangke hamu ma pangalaho na imbaru na nilehon ni Debata dung ditanda hamu Ibana. Dung i, dipaimbaru ma pangalahomuna asa songon pangalaho ni Debata. 11 Molo nunga dipaimbaru pangalahomuna, ndang marimbar be di hamu halak Junani manang halak Jahudi, na marsunat manang na so marsunat, halak na ro, parhuta-huta,* hatoban, manang halak na merdeka. Alai Kristus i do saluhutna jala marsada ma hita sude di bagasan ibana. 12 Angka na pinillit ni Debata do hamu, na badia jala na dihaholongi. Alani i, patuduhon hamu ma holong ni roha, haburjuon, toruk ni roha, lambok ni roha, jala sabar. 13 Tongtong ma hamu sabar tu na asing, jala rade ma hamu manalpuhon hasalaan ni nasida nang pe dibahen hansit rohamuna. Songon Jahowa na rade manalpuhon hasalaanmuna, songon i ma ulahon hamu. 14 Asing ni i sude, patuduhon hamu ma holong. Ai holong ni roha do na boi mambahen jolma marsada. 15 Dame na sian Kristus i ma na mangarajai rohamuna. Ai nunga dijou Debata hamu asa gabe sada daging jala mardame. Jala tongtong ma hamu mandok mauliate. 16 Anggiat ma ajaran ni Kristus manggohi rohamuna, asa gabe marbisuk hamu. Masiajaran ma hamu jala masipatoguan marhite mangendehon psalmen, mamuji Debata dohot mangendehon ende puji-pujian. Endehon hamu ma puji-pujian tu Jahowa sian bagasan rohamuna. 17 Manang aha na dihatahon hamu jala na diulahon hamu, ulahon ma sudena i di bagasan goar ni Tuan Jesus. Jala mandok mauliate ma hamu tu Debata Ama i marhite ibana. 18 Hamu angka tunggane boru, oloi hamu ma tunggane dolimuna songon mangoloi tu Tuan. 19 Hamu angka tunggane doli haholongi hamu ma tunggane borumuna, jala unang ma kasar* tu nasida. 20 Hamu angka dakdanak, oloi hamu ma natua-tuamuna, ai i do na dihalomohon Debata. 21 Hamu angka ama, unang ma bahen jut roha ni ianakhonmuna, asa unang gabe marmetmet ni roha* nasida. 22 Hamu angka hatoban, oloi hamu ma tuanmuna na di tano on. Ndang holan tingki adong na mangida asa pasonangkon roha ni jolma, alai sian nasa roha ma mardongan biar mida Jahowa. 23 Manang aha pe diulahon hamu, ulahon ma i sian nasa roha songon tu Jahowa, ndang tu jolma. 24 Ai diboto hamu do, hamu sude mandapot upa sian Jahowa. Gabe hatoban ni Tuanta ma hamu, i ma Kristus i. 25 Uhumonna do halak na marsala hombar tu parniulaonna, ai ndang dipaimbar-imbar Debata manang ise pe.\n^ As. “ngolunta”.\n^ Manang “nafsu”.\n^ Manang “halak Skit”.\n^ Manang “tarrimas”.\n^ Manang “mandele”.


JOB 1 - BIBLE & BUKU ENDE ONLINE\n1:1 Adong do na jolo di tano Us, sada baoa, na margoar si Job; na daulat jala na burju do roha ni baoa i jala mabiar mida Debata, jala dipadao rohana sian hajahaton.\n1:2 Ditubuhon ibana do pitu anak dohot tolu boru.\n1:3 Ia torop ni pinahanna pitu ribu birubiruna, jala tolu ribu untona, jala lima ratus pasang horbona, jala lima ratus halodena boruboru, angkup ni mansai torop naposona; sumangap do ibana tahe sian saluhut halak na di habinsaran.\n1:4 Alai laholaho do anggo angka anakna mambaheni panggalangon, ganup di bagasan jabuna dohot di ari hatutubuna be; disuru huhut mamio ibotona na tolu i, asa mangan dohot minum rap dohot nasida.\n1:5 Ia dung marliat angka ari panggalangan i, disuru si Job ma mangalapi nasida, asa diuras nasida; dipasogot ma hehe manogotna i; jala dipelehon angka pelean situtungon, marguru tu toropnasida sudena. Ai ninna roha ni si Job do: Atik tung naung mardosa angka anakkonku, jala naung ditundali rohana di bagasan maon Debata. Sai songon i dibahen si Job ganup ari.\n1:6 Alai jumpang ma di na sadari, ro be ma angka anak ni Debata jongjong di jolo ni Jahowa, tung ro ma dohot sibolis tu tongatonganasida.\n1:7 Dung i didok Jahowa ma tu sibolis i: Sian dia do ho ro? Jadi ninna sibolis i ma mangalusi Jahowa: Sian paraotaotan do ahu mangkahapi tano on.\n1:8 Dung i ninna Jahowa ma tu sibolis i: Atehe, nunga tung diiburu roham naposongku si Job? Ai ndang adong baoa tudoshon ibana marroha di tano i, daulatna, tigorna, biarna mida Debata, jala dipadao rohana sian hajahaton.\n1:9 Dung i ninna sibolis i ma mangalusi Jahowa: Nda na marpambuat do biar ni si Jobi mida Debata?\n1:10 Nda diramoti Ho ibana dohot jabuna humaliang ro di nasa na di ibana? Ulaon ni tanganna pe nunga ditumpak Ho manjadi, jala ditutup pinahanna do tano i.\n1:11 Alai tung sura disurdukkon Ho tanganmu mambuat saluhut na di ibana, manang so buraan na ma Ho di hapataron.\n1:12 Dung i ninna Jahowa ma tu Sibolis i: Ida ma, sahat tu tanganmu ma nasa na di ibana, alai ndang jadi dais tanganmu anggo tu ibana sandiri. Dung i ruar ma Sibolis i sian adopan ni Jahowa.\n1:13 Dung i jumpang ma di na sadari, tongon mangan dohot minum anggur angka anak ni si Job dohot boruna di bagasan jabu ni sihahaannasida.\n1:14 Jadi ro ma sada suruan manopot si Job, ninna ma: Maninggala nangkin angka horbo, jala angka halode boruboru manjampal di lambungna.\n1:15 Dung i ro halak sian Seba mangalaum, ianggo angka naposo i ditampuli do dohot podang, holan sasada ahu na ma malua, mamboan barita tu ho.\n1:16 Andorang mangkatahon dope ibana, ro ma soluk jolma na asing mandok: Madabu api ni Debata sian langit, jadi suda dipangan api i angka birubiru dohot angka naposo i, holan sasada ahu na ma malua mamboan barita i tu ho.\n1:17 Andorang mangkatahon dope ibana, ro ma soluk jolma na asing mandok: Ro do halak Kasdim mambahen tolu panggungan, mangalaum angka unto laos diboan do, ianggo angka naposo i ditampuli do dohot podang, holan sasada ahu na ma malua mamboan barita tu ho.\n1:18 Andorang mangkatahon dope ibana, ro ma soluk jolma na asing mandok: Tongon mangan dohot minum anggur angka anakmu dohot borum di jabu ni sihahaannasida.\n1:19 Jadi ida ma, ro halisungsung na marpiupiu sian halongonan manondong dompak na opat suhi ni bagas i, gabe mate angka anakkonmu ditipa, holan sasada ahu na ma malua mamboan barita i tu ho.\n1:20 Dung i hehe ma si Job disansani ma angka ulosna jala dinabung obuk ni uluna, jala manungkap ibana tu tano huhut martangiang.\n1:21 Jala didok ma: Na marsaemara do ahu ruar sian butuha ni dainang, jala marsaemara do ahu mulak tusi. Jahowa do na mangalehonsa, Jahowa do muse mambuatsa pinuji ma Goar ni Jahowa!\n1:22 Di bagasan saluhut parsorionna i, ndang mardosa si Job, jala ndang manarita rohana dompak Debata.


Hesekiel 35 | Alkitab TOBA\n← Hesekiel 36\nHesekiel 34 →\nAugust 17, 2008 · 12:59\n35:1 Dung i ro muse hata ni Jahowa tu ahu songon on:\n35:2 Ale anak ni jolma, tujuhon ma bohim dompak dolok Seir, jala manurirangi ma ho taringot tusi!\n35:3 Jala dohononmu ma tu ibana: Songon on do hata ni Tuhan Jahowa: Ida ma, ahu ro marlulu dompak ho, ale dolok Seir, jala patoltolonku tanganku dompak ho, jala bahenonku ho gabe halongonan jala tarulang.\n35:4 Angka hutam pe tarulang do bahenonku, asa gabe halongonan ho, asa tung ditanda ho, ahu do Jahowa!\n35:5 Ala na marmusu tihus ho sian na robi dope, jala dipasahat ho halak Israel tu baba ni podang, uju di tingki parsipalonnasida, uju di tingki panimpulan ni hajahaton.\n35:6 Dibahen i, songon sintongna mangolu ahu, ninna Tuhan Jahowa, ingkon gabe mudar ho bahenonku, jala parsapataan mudar paburuburu ho, ala so dihagigihon roham mudar, ingkon parsapataan mudar mangalotongi ho.\n35:7 Jala bahenonku do dolok Seir gabe halongonan, jala tarulang, jala siaphononku do sian i halak na marmeang muli.\n35:8 Jala gok bahenonku angka dolokna halak na mate tartiham sian ibana; marpeahan do huhut di dolokdolokmu, di angka ruram, dohot di saluhut angka sungemi, jolma angka na mate tiniham ni podang.\n35:9 Ingkon gabe halongonan ho ro di salelenglelengna bahenonku, angka hutam pe ndang be inganan, asa tung ditanda hamu, ahu do Jahowa.\n35:10 Ala naung nidokmi: Na dua bangso i dohot na dua luat i sai na sahat tu ahu do i, jala teanonnami do i, ndang disi Jahowa maringan.\n35:11 Dibahen i, songon sintongna mangolu ahu, ninna Tuhan Jahowa, ingkon bahenonku hombar tu rimasmu dohot hombar tu pangiburuonmu, na binahenmi sian gigim mida nasida, asa tung hupatandahon ahu di tongatonganasida, ia dung hulaluhon uhum tu ho.\n35:12 Asa tung ditanda ho, ahu do Jahowa, naung umbege saluhut elakelakmu, angka naung nidokmu taringot tu angka dolok Israel songon on: Nunga tung tarulang! Sahat tu hita ma sahalanta.\n35:13 Gari dompak ahu nunga manenganenga pamanganmuna, jala dipadeakdeak hamu hatahatamuna mangalo ahu, pola ahu umbegesa.\n35:14 Songon on do hata ni Tuhan Jahowa: Molo marlas ni roha be sogot sandok tano on, halongonan ma ianggo ho bahenonku.\n35:15 Hombar tu las ni roham mida partalian ni pinompar ni Israel ala naung tarulang, suang songon i bahenonku tu ho: Ingkon gabe halongonan ho, ale dolok Seir, tung ro di sandok Edom, asa tung ditanda nasida, ahu do Jahowa!\nFiled under 1 Padan Na Robi, 26 Hesekiel\nTagged as Hesekiel


Imamat 6 (TOBA)\n1(5-20) (III.) Dung i ro muse hata ni Jahowa tu si Musa, songon on:\n2(5-21) Tung sura mardosa manang ise gabe mangalaosi ibana mangalo parenta ni Jahowa, tung diporso do na pinajophon ni donganna tu ibana, manang na pinalumehonna, manang na nirampasna, manang na binuatna sian gogo sian donganna.\n3(5-22) Manang na jumpangsa na mago, gabe diporso muse, pola ditolon na tutu laho paotootohon taringot tu manang aha tau parbingkasan tu dosa na binahen ni jolma.\n4(5-23) Asa tung sura mardosa ibana songon i, gabe marsala dirina, ingkon pasuangonna do ugasan naung nirampasna i manang na niangatanna i sian donganna, manang naung pinalumehonna i tu ibana, manang ugasan naung mago jumpangsa.\n5(5-24) Manang aha pe tahe naung pola sinumpahonna laho paotootohon, ingkon pasuangonna do luhutna, jala ambaanna saparlima tusi; ingkon lehononna do i tu nampunasa hian di ari pamelehonna di pelean parsalaan.\n6(5-25) Ingkon boanonna huhut bahen peleanna parsalaan tu Jahowa sada birubiru tunggal na so marlindang, marguru tu pangasam ni malim bahen pelean parsalaan tu malim.\n7(5-26) Asa malim i muse mambahen pardenggananna di adopan ni Jahowa, asa marpamuati rohana di ibana taringot tu sasude na niulana mambahen marsala dirina.\nI. Patik taringot tu pelean situtungon. Api na tongtong galak di atas langgatan 1-6. II. Patik taringot tu pelean sipanganon 7-11. III. Pelean pasahathon tohonan tu angka malim 12-16. IV. Patik taringot tu pelean parsalaan 17-23.\n(I.) Dung i ro muse hata ni Jahowa tu si Musa songon on:\n9(6-2) Dok ma tu Aron dohot tu angka anakna i songon on: On do patik taringot tu pelean situtungon: Ia pelean situtungon i ingkon tongtong galak di panutunganna, di atas langgatan i manipat sabornginna i sahat ro di manogot; ingkon tongtong galak tahe api i di atas langgatan i.\n10(6-3) Ingkon solukkonon ni malim i ma bajuna dohot saraoalna rap sian hain na bontar tu dagingna jala buatonna do sirabun ni pelean situtungon i, dung suda dipangan api di atas langgatan i, jala usehononna do i di lambung langgatan i.\n11(6-4) Dung i ingkon tanggalanna muse pangkeanna i jala solukkononna angka pangkean na asing, jala boanonna sirabun i tu balian ni parsaroan tu sada inganan na ias.\n12(6-5) Ia api na galak di atas langgatan i, na so tupa mintop; ingkon pagalahon ni malim ganup sogot soban di atasna jala patordingonna di atasna pelean situtungon, jala tutungonna di atasna pultahan ni angka pelean hamauliateon.\n13(6-6) Ingkon tongtong galak api i di atas langgatan, na so tupa mintop.\n14(6-7) (II.) Jala on do patik taringot tu pelean sipanganon: Ingkon angka anak ni Aron do mamelehonsa di adopan ni Jahowa di atas langgatan i.\n15(6-8) Ingkon sahalak sian nasida mambuat sampohul sian i, sian itak ni pelean sipanganon i dohot sian miakna dohot sandok haminjon na di atas ni pelean sipanganon i, ingkon tutungonna do i di atas langgatan bahen daupa na hushus, jambar parningotan di Jahowa.\n16(6-9) Alai anggo na lobi sian i ingkon panganon ni si Aron dohot angka anakna i: Ingkon na so niasoman do panganonna di inganan na badia; di alaman ni undungundung parluhutan i do panganonnasida.\n17(6-10) Ndang jadi masahonna mardongan asom; jambarnasida ma i na hulehon sian pelean api angka na tu Ahu; ingkon na badia sahali do i, suang songon pelean pardosaan dohot parsalaan.\n18(6-11) Nasa baoa di tongatonga ni pinompar ni si Aron, jadi do manganhon sian i: I ma gabe uhum saleleng ni lelengna ro di pinomparmuna sian pelean api angka na tu Jahowa; manang ise na manjama angka i, ingkon badia hian ibana.\n19(6-12) (III.) Dung i ro muse hata ni Jahowa tu si Musa, songon on:\n20(6-13) On do pelean sipelehonon ni si Aron dohot angka anakna i tu Jahowa di ari panahatan ni pamiahion tu nasida: Saparsampulu epah itak na lamot bahen pelean sipanganon ariari, satongana manogotna i, na satonganari bodarina i.\n21(6-14) Di bagasan balanga mardongan miak do paulionna, ingkon tangkas ginoreng boanonmu; dung i ponggolponggol ni pelean sipanganon i pelehononmu bahen uap na hushus di Jahowa.\n22(6-15) Ingkon malim naung miniahan singkatna i sian angka anakna mambahen songon i; i ma gabe uhum na hot salelenglelengna: Sandok ingkon tutungon di Jahowa do i.\n23(6-16) Ai nasa pelean sipanganon pinelehon ni malim, ingkon suda do i tutungon, ndang jadi anggo panganon.\n24(6-17) (IV.) Dung i ro muse hata ni Jahowa tu si Musa, songon on:\n25(6-18) Paboa ma tu si Aron dohot tu angka anakna i: On do patik taringot tu angka pelean pardosaan: Di inganan paneatan ni pelean situtungon i, seaton dohot pelean pardosaan di adopan ni Jahowa, i ma na badia sahali.\n26(6-19) Malim na mamelehon pelean pardosaon i laos i do manganhon; ingkon di inganan na badia i do panganonna, di alaman ni undungundung parluhutan i.\n27(6-20) Manang ise na manjama sibuk ni pelean i, ingkon badia hian ibana; jala manang ise na mamistikkon sian mudarna i tu sada pangkean, ingkon sunsionna do na tarpistik i di inganan na badia i.\n28(6-21) Ia hudon tano pangalompaanna i, ingkon taporon do; alai tung sura di bagasan hudon tombaga dilompa, ingkon tangkas do i usaonna jala lusoanna di bagasan aek.\n29(6-22) Nasa baoa di tongatonga ni angka malim mangan sian pelean i, ai na badia sahali do i.\n30(6-23) Alai anggo nasa pelean pardosaan anggo pola tarboan sian mudarna i tu bagasan undungundung parluhutan i bahen pardengganan, ndang jadi panganonna di inganan na badia i, ingkon tutungonna do i di bagasan api.


62 I Johannes | Alkitab TOBA\nCategory Archives: 62 I Johannes\n1:1 Na adong sian mulana, na hubege hami, na niida ni matanami, na hupanotnoti hami, jala na jinama ni tangannami, taringot tu hata hangoluan i.\n1:2 Naung gabe patar do hangoluan i, nunga huida hami, gabe huhatindangkon jala hubaritahon hami tu hamu hangoluan na salelenglelengna i, naung adong hian di adopan ni Ama i, gabe dipapatar tu hami.\n1:3 Na huida jala hubege hami, i do binaritahon nang tu hamu, asa marparsaoran nang hamu rap dohot hami. Tu Ama i dohot tu Anakna Jesus Kristus do parsaoranta i.\n1:4 Umbahen na husurathon hami hata on tu hamu, asa gok halalas ni rohamuna.\n1:5 On do barita, na hubege hami sian Ibana gabe binaritahon tu hamu: Panondang do Debata; ndang adong di bagasan Ibana manang aha na holom.\n1:6 Molo tadok, naung saor hita tu Ibana, huhut taulahon na holom, pargabus do hita, ndang siula hasintongan hita.\n1:7 Alai molo taparangehon hatiuron, songon Ibana na di bagasan na tiur, saor do hita sama hita, jala dipaias mudar ni Jesus, Anakna i, do hita sian nasa dosa.\n1:8 Molo tadok, na so adong dosanta, tapaotooto do dirinta, jala ndang di bagasan hita hasintongan i.\n1:9 Molo tatopoti angka dosanta, haposan do Ibana jala bonar, manesa dosanta jala paiashon hita sian nasa hageduhon.\n1:10 Molo tadok, na so mardosa hita, pargabus do Ibana tabahen, jala ndang di bagasan hita anggo hatana.\nFiled under 2 Padan Na Imbaru, 62 I Johannes\nTagged as I Johannes\nAugust 14, 2008 · 18:53\n2:1 Ale angka anaha, umbahen husurat on tu hamu, asa unang mardosa hamu. Molo tung adong na mardosa, adong do pangondianta tu Ama i, i ma Jesus Kristus, partigor i.\n2:2 Ibana do pardengganan pasaehon angka dosanta; alai ndada holan dosanta, tung dohot do dosa ni sandok portibi on.\n2:3 Sian on do taboto, naung tatanda Ibana: Molo taradoti angka patikna.\n2:4 Na mandok: Hutanda do Ibana; alai ndang diradoti patikna, pargabus do i, ndang adong hasintongan di bagasan ibana.\n2:5 Alai na mangaradoti hatana, naung tutu ma gok haholongon ni roha ni Debata di bagasan ibana. Sian i ma taboto, hita di bagasan ibana.\n2:6 Na mandok, mian di bagasan Ibana, ingkon diparangehon ma songon Ibana.\n2:7 Ale dongan, na hinaholongan, ndada patik na imbaru na husurat tu hamu, patik naung leleng do, na di hamu sian mulana. Patik naung leleng, i do hata na binegemuna i.\n2:8 Tong do na imbaru patik na husurat tu hamu, sintong do i di bagasan Ibana dohot di bagasan hamu, ai na salpu ma na holom; nunga marsinondang nuaeng Panondang na sintong i.\n2:9 Halak na mandok di bagasan na tiur i ibana, huhut dihosomi donganna: Na tongtong dope mian i di bagasan na holom.\n2:10 Na holong roha di donganna, i do na mian di bagasan na tiur; ndang pargasipan ibana.\n2:11 Alai na manghosomi donganna, di bagasan na holom do i; di bagasan na holom do dalanna. Ndang diboto, manang tudia ibana laho, ai dipapitung na holom i do matana.\n2:12 Hubahen surat tu hamu, angka anak, dibahen naung sesa dosamuna, ala ni Goarna i.\n2:13 Hubahen surat tu hamu, angka ama, ala ditanda hamu Ibana, na sian mulana i; hubahen surat tu hamu, angka dolidoli, ala naung ditaluhon hamu parjahat i; hubahen surat tu hamu, angka anak, ala ditanda hamu Ama i.\n2:14 Nunga hubahen surat tu hamu, angka ama, ala naung ditanda hamu Ibana, na sian mulana i; nunga hubahen surat tu hamu, angka dolidoli, ala margogo hamu, jala ala mian hata ni Debata di bagasan hamu, jala ala naung ditaluhon hamu parjahat i.\n2:15 Unang ma haholongi hamu portibi on, nang angka na dibagasanna! Anggo dihaholongi halak portibi on, ndang di bagasan ibana holong ni roha ni Ama i.\n2:16 Ai nasa na di portibi on, i ma lomolomo ni roha ni daging, giotgiot ni roha ni mata dohot na manenganengahon sinadongan, ndada sian Ama i anggo i, tung sian portibi on do.\n2:17 Jala na laho salpu do portibi on rap dohot na pinarhagiotna; alai na mian ro di salelenglelengna do na mangulahon lomo ni roha ni Debata.\n2:18 Hamu angka anaha, tingki parpudi do nuaeng; jala songon naung binegemuna, na naeng ro Antikristus i; nunga lan gabe Antikristus; sian i do taboto, nuaeng ma tingki parpudi.\n2:19 Sian tongatonganta do nian haroroannasida, alai ndang donganta nasida; ai aut donganta nasida, udur ma nasida dohot hita; alai naeng patar ma nasida, na so donganta saluhutna i.\n2:20 Naung miniahan ni Na-badia i do hamu, jala saluhut hamu umbotosa.\n2:21 Hubahen pe surat tu hamu, ndada ala so diboto hamu hasintongan i, ala naung diboto hamu i tahe, jala ndang sian hasintongan nasa gabus.\n2:22 Ise do sipargabus i, ia so na mansoadahon, na mandok: Ndang Kristus i Jesus? I ma Antikristus, na mansoadahon Ama i dohot Anak i.\n2:23 Ganup na mansoadahon Anak i, ndang di ibana nang Ama i. Halak na marhatopothon Anak i, di ibana do nang Ama i.\n2:24 Mian ma di bagasan hamu na binegemuna sian mulana i! Molo mian di bagasan hamu na binegemuna sian mulana i, mian ma nang hamu di bagasan Anak i dohot di bagasan Ama i.\n2:25 Jala anggo bagabaga na pinarbagabaga na i tu hita, i ma ngolu na salelenglelengna i.\n2:26 Angka i do husurat tu hamu taringot tu angka na mangaliluhon hamu.\n2:27 Na mian do di bagasan hamu pamiahion, naung jinalomuna sian Ibana; ndang pola hamu ajaran ni halak. Sintong do na niajarhon ni pamiahion i saluhutna tu hamu, ndang adong gabus disi. Mian ma hamu di bagasan Ibana, songon naung niajarhon tu hamu!\n2:28 Nuaeng pe, angka anaha, mian ma hamu di bagasan Ibana, asa marhiras ni roha hita, di na gabe patar Ibana, unang tarila hita maradophon Ibana di harorona i!\n2:29 Molo diboto hamu, tigor Ibana, boto hamu ma: Naung tubu sian Ibana do nasa na mangulahon hatigoran i.\nI Johannes 3\n3:1 Ida hamu ma godang ni haholongon na binasabasahon ni Ama i tu hita, ai targoar do hita angka anak ni Debata, jala angka i do hita tutu. Dibahen i, ndang ditanda portibi on hita, ai ndang ditanda anggo Ibana.\n3:2 Hamu angka haholongan! Anak ni Debata do hita nuaeng, jala ndang dope dipapatar, manang na gabe aha hita sogot; alai taboto do: Anggo dung patar Ibana, gabe suman ma hita tu Ibana, ai idaonta do rupana sandiri.\n3:3 Ganup na mangkirim songon i di Ibana, diparbadiai ma dirina, songon Ibana na badia i!\n3:4 Pangalaosi do ganup na mardosa, ai pangalaosion do dosa i.\n3:5 Diboto hamu do, na mambuat angka dosanta do Ibana, umbahen na ro; ndang adong dosa anggo di bagasan Ibana.\n3:6 Nasa na mian di bagasan Ibana, ndang mardosa; ganup sipardosa, ndang dung diida jala ndang ditanda i Ibana.\n3:7 Hamu angka anaha, unang dipaotooto halak hamu! Siulahon hatigoran, i do na tigor, songon Ibana na tigor i.\n3:8 Sian sibolis do halak na mangulahon dosa, ai sian mulana do mardosa sibolis i. Laho manegai angka ulaon ni sibolis do, umbahen na ro Anak ni Debata.\n3:9 Ganup naung tubu sian Debata, ndang mardosa; ai na mian do di bagasan ibana boni i. Ndang tarbahensa mardosa, ai nunga tubu sian Debata ibana.\n3:10 Disi do tanda anak ni Debata dohot anak ni sibolis: Ndang sian Debata ganup halak na so mangulahon hatigoran, jala na so marholong ni roha di donganna.\n3:11 Ai on do barita na binegemuna sian mulana: Ingkon masihaholongan hita.\n3:12 Unang ma songon si Kain, ai sian hajahaton do ibana, gabe dibunu do anggina. Dia do alana, umbahen na dibunu? Ala na jahat ulaonna; alai tigor do ulaon ni anggina.\n3:13 Unang ma longang rohamuna, angka dongan, molo dihosomi portibi on hamu.\n3:14 Taboto do, naung taripar hita sian hamatean tu hangoluan, ala tahaholongi angka dongan. Na so parholong ni roha, mian do di bagasan hamatean.\n3:15 Sibunu jolma do ganup na hosom roha di donganna; jala diboto hamu do, na so mian hangoluan salelenglelengna di nasa dibunu jolma.\n3:16 Sian on do tatanda haholongon ni roha: Sian ibana na mangalehon hosana humongkop hita. Hita pe, tama do talehon hosanta humongkop donganta.\n3:17 Molo adong paradongan di tano on, ia diida hurangan donganna, gabe dihinsu ateatena maradophon halak i, tung songon dia ma mian holong ni roha ni Debata di bagasan ibana?\n3:18 Hamu angka anaha, unang ma hatanta dohot dilanta mangkaholongi; naeng ma marhitehite pambahenan dohot hasintongan.\n3:19 Disi ma botoonta, paboa sian hasintongan hita jala tapapos rohanta di Jolona.\n3:20 Molo disolsoli rohanta hita, umbalga do Debata sian rohanta jala diboto saluhutna.\n3:21 Hamu angka haholongan, molo so disolsoli rohanta hita, marhiras ni roha do hita maradophon Debata.\n3:22 Jadi manang aha pe tapangido, jaloonta do sian Ibana, ala taradoti patikna jadi taula lomo ni rohana.\n3:23 On do patikna: Naeng porsea hita di Goar ni Anakna Jesus Kristus, huhut masihaholongan, songon naung tinonahonna i tu hita.\n3:24 Siradoti patikna, i do na mian di bagasan Ibana jala Debata di bagasan ibana. Jala sian on do taboto, naung mian Ibana di bagasan hita: Sian Tondi i, na nilehonna i tu hita.\n4:1 Hamu angka haholongan, unang ma ganup tondi haporseai hamu; unjuni hamu ma, manang na sian Debata angka tondi; ai nunga borhat torop panurirang pargapgap tu portibi on.\n4:2 Sian on ma tanda hamu Tondi ni Debata: Ganup tondi ma marhatopothon Jesus Kristus, naung ro di bagasan daging, i ma sian Debata.\n4:3 Ganup tondi na so marhatopothon Jesus i, i ma na so sian Debata. I ma pangalaho ni Antikristus, na naeng ro i, songon naung binegemuna; jala nunga di portibi on ibana nuaeng.\n4:4 Sian Debata do anggo hamu, angka anaha; jala nunga ditaluhon hamu nasida, ai umbalga do Ibana na di bagasan hamu, asa na di bagasan portibi on.\n4:5 Sian portibi on do anggo nasida; dibahen i; sian portibi on do hatanasida, jala ditangihon portibi on do nasida.\n4:6 Sian Debata do ia hita. Halak na tumanda Debata, i ma na tumangihon hita; halak na so sian Debata, i ma na so tumangihon hita. Sian i do tatanda Tondi hasintongan dohot tondi sipaotooto.\n4:7 Hamu angka haholongan, masihaholongan ma hita, ai sian Debata do haholongon i, jala ganup na marholong ni roha, i ma naung tubu sian Debata jala ditanda do Debata.\n4:8 Halak na so marholong ni roha, i do na so tumanda Debata, ai haholongon do Debata.\n4:9 Sian on do gabe patar holong ni roha ni Debata na tu hita; sian naung sinuruna i Anakna na sasada i tu portibi on, asa mangolu hita marhitehite Ibana.\n4:10 Di bagasan on do holong ni roha i: Ndada hita mangkaholongi Debata; Ibana do mangkaholongi hita, jala disuru do Anakna, bahen pardengganan pasaehon dosanta.\n4:11 Hamu angka haholongan, anggo songon i holong ni roha ni Debata di hita, tama ma nang hita masihaholongan!\n4:12 Ndang dung adong halak na marnida Debata. Molo masihaholongan hita, mian ma Debata di bagasan hita, jala tipak ma holong ni rohana i di bagasan hita.\n4:13 Sian on do taboto, hita mian di bagasan Ibana jala Ibana di bagasan hita: Ala naung nilehonna i tu hita sian Tondina i.\n4:14 Huida jala huhatindangkon hami, naung disuru Ama i do Anak i, bahen Sipalua portibi on.\n4:15 Ia i na marhatopothon, Jesus do Anak ni Debata, di bagasan ibana do mian Debata jala ibana di bagasan Debata.\n4:16 Nunga tatanda jala tahaporseai holong ni roha ni Debata di hita. Debata do haholongon i; jala halak na mian di bagasan haholongon, i do na mian di bagasan Debata jala Debata di bagasan ibana.\n4:17 Disi ma gabe tipak holong ni roha i di bagasan hita, pola marhiras ni roha hita di ari paruhuman i; ai songon Ibana, songon i do nang hita di portibi on.\n4:18 Ndang adong biar di bagasan holong ni roha i; alai dipabali holong ni roha naung rimpas i do biar i. Ai na bernit do anggo biar; jala ndang rimpas holong ni roha ni halak na mabiar.\n4:19 Marroha holong ma hita, ala Ibana jumolo mangkaholongi hita!\n4:20 Pargabus do halak na mandok: Holong rohana di Debata; hape dihosomi do donganna. Ai na so mangkaholongi donganna na niidana, tung songon dia ma haholonganna Debata na so niidana?\n4:21 On do patik na tajalo sian Ibana: Na mangkaholongi Debata, i ma na mangkaholongi nang donganna.\nI Johannes 5\n5:1 Ganup na porsea, Jesus do Kristus, i do naung tubu sian Debata, jala ganup na mangkaholongi Ibana na manubuhon, haholongan ni i do nang na tubu sian Ibana.\n5:2 Sian on do taboto, naung holong rohanta di angka anak ni Debata: Molo tahaholongi Debata jala taradoti patikna.\n5:3 Ai on do holong ni roha di Debata; molo taradoti patikna. Ndada na dokdok patikna i.\n5:4 Ai nasa na tubu sian Debata do manaluhon portibi on. Haporseaonta i do naung monang manaluhon portibi on.\n5:5 Ise do na manaluhon portibi on, ia so na porsea di Jesus Kristus, Anak ni Debata?\n5:6 Ibana do i, naung ro marhitehite aek dohot mudar, Jesus Kristus; ndada holan di bagasan aek i, di bagasan aek dohot mudar, i do! Jala Tondi i do na mangkatindangkon, ai hasintongan do Tondi i.\n5:7 Ai tolu do na mangkatindangkon.\n5:8 I ma Tondi i, aek i dohot mudar i; jala sada do na tolu i.\n5:9 Ia panindangion sian jolma tajalo do; alai sumurung do panindangion na sian Debata, ai panindangion na sian Debata do on, na hinatindangkonna taringot tu Anakna i.\n5:10 Na porsea di Anak ni Debata, ditiop do panindangion i. Na so porsea di Debata, i ma mambahen Ibana pargabus, ala so porsea ibana di na hinatindangkon ni Debata taringot tu Anakna i.\n5:11 Jala on do panindangion i: Naung dibasabasahon Debata do tu hita hangoluan salelenglelengna, jala di bagasan Anakna do hangoluan i.\n5:12 Ia di ibana Anak i, di ibana do hangoluan i; ia so di ibana Anak ni Debata, ndang di ibana hangoluan i.\n5:13 Umbahen na husurat angka i tu hamu, angka na porsea di Goar ni Anak ni Debata: Naeng botoonmuna, naung di hamu do hangoluan na salelenglelengna!\n5:14 On do hiras ni rohanta maradophon Ibana: Molo tapangido manang aha marguru tu lomo ni rohana, tangihononna do hita.\n5:15 Jala molo taboto, tangihononna do hita di nasa na tapangido, gabe taboto, saut ma di hita angka na tapangido i sian Ibana.\n5:16 Ia diida halak donganna, mangulahon dosa na so marhapatean tu hamatean, martangiang ma ibana, dung i basabasahononna ma tu ibana hangoluan; i ma di angka na mardosa na so marhapatean tu hamatean. Adong do dosa na marhapatean tu hamatean; ndang hudok, tangiangkononhon anggo i.\n5:17 Dosa do nasa hageduhon, jala adong do dosa na so marhapatean tu hamatean.\n5:18 Taboto do, na so mardosa nasa naung tubu sian Debata; alai na marsihohot tu Debata do halak, naung tubu sian Ibana, jala ndang tarhahua parjahat i ibana.\n5:19 Taboto, na sian Debata do hita, jala di bagasan hajahaton do nasa portibi on.\n5:20 Alai taboto do, naung ro Anak ni Debata jala dilehon roha tu hita, asa tatanda Parsintong i. Di bagasan Parsintong i do hita, di bagasan Anakna Jesus Kristus. Ibana do Debata na sintong dohot hangoluan salelenglelengna.\n5:21 Hamu angka anaha, jaga hamu ma dirimuna maralohon debata sileban!


Zakaria 12 (TOBA)\nI. Mangasahon Debatana Jerusalem gabe margogo jala marantu, atik pe disosak angka bangso parbegu 1-9. II. Tondi parasian dohot hamubaon ni roha usehononna tu nasida sogot 10-14\n1(I.) Songon on ma hata ni Jahowa, na paherbang langit jala na paojak tano on, jala na jumadihon tondi ni jolma di bagasan dirina.\n2Ida ma ahu sandiri mambahen Jerusalem gabe panginuman hamabuhon di saluhut angka bangso humaliang, sahat ibana huhut tu Juda di hatutungkum ni Jerusalem.\n3Dung i masa ma di ari na sasada i, ahu sandiri mambahen Jerusalem gabe batu pangujian gogo di saluhut angka bangso; nasa na naeng mangkindat maraprap bahenonna, jala marpungupungu naeng mangalo huta i nasa bangso parbegu di tano on.\n4Di ari na sasada i, ninna Jahowa: Jimbolangon ma bahenonku nasa hoda, jala jolma na mangkunduli lalaen ma. Alai anggo mida pinompar ni Juda mangaranap ma matangku; ianggo hoda ni angka bangso papitungonku ma sudena.\n5Dung i dohonon ni angka induk ni Juda ma di bagasan rohanasida: Bahen hagogoon di ahu do angka isi ni Jerusalem marhitehite Jahowa Zebaot Debatanasida i.\n6Di ari na sasada i ahu sandiri mambahen angka induk ni Juda, songon hudon parapiapian di holangkolang ni soban, jala songon tulbu di holangkolang ni tibalan, asa suda dipangan nasida saluhut angka bangso humaliang tungkan siamun dohot tungkan hambirang. Alai anggo Jerusalem hot do tongtong di ojahanna hian di Jerusalem.\n7Jadi jumolo lehonon ni Jahowa tua tu angka undungundung ni Juda, asa unang manenganenga hamuliaon ni bagas ni si Daud dohot hamuliaon ni isi ni Jerusalem mangasta Juda.\n8Di ari na sasada i Jahowa ma gabe partanobatoan humaliang isi ni Jerusalem, asa manang ise sian nasida na tarsulandit di ari na sasada i, sobokkon si Daud jala pinompar ni si Daud tudoshon Debata, songon suruan ni Jahowa di adopannasida.\n9Marlulu ma ahu di ari na sasada i mamansingkon saluhut bangso parbegu, angka na ro mamorang Jerusalem.\n10(II.) Jadi usehononku ma tu pinompar ni si Daud dohot tu isi ni Jerusalem tondi parasian dohot partangiangon, gabe paberengberengon nasida ma ahu, naung tinullang nasida; jala andungannasida ibana, songon pangandungion di anak sasada, jala habot situtu rohanasida taringot tu ibana songon habot ni roha mida anak buhabaju.\n11Di ari na sasada i masa ma pangandungion bolon di Jerusalem, songon pangandungion uju di Hadadrimmon di rura Megiddo.\n12Mangandungi ma isi ni tano on: Marompuompu pulik be pinompar ni ompu ni si Daud pulik, jolma nasida pe pulik; pinompar ni ompu ni si Natan pulik, jolmanasida pe pulik.\n13Pinompar ni ompu ni si Lepi pulik, jolmanasida pe pulik; pinompar ni ompu ni si Simei pulik, jolmanasida pe pulik.\n14Suang songon i sude pinompar ni ompu na asing, ganup ompu pulik be, jala jolmanasida pulik.


Jesaya 29 | Alkitab TOBA\n← Jesaya 30\nJesaya 28 →\n29:1 Marjea ma ho, ale tataring ni Debata, tataring ni Debata! Huta parhabangsaan ni si Daud! Sai ambai hamu ma sataon tu sataon, jala marliat ma angka pesta.\n29:2 Dung i sosakhononku ma tataring ni Debata, gabe masa angguhangguk dohot partangison, jala gabe songon tataring ni Debata, ibana di ahu tongon.\n29:3 Ai tungkumonku ma ho tuk humaliang jala sosahonku ho marhitehite hubu, jala paheheonku angka salosap mangalo ho.\n29:4 Jadi tungki ma ho mandok hatam sian bagasan tano i, jala sian bagasan orbuk inggohononmu hatam, jala songon soara ni parsibalik mata soaram sian bagasan tano i, jala marhusip pangkataionmu sian bagasan orbuk.\n29:5 Alai doshon orbuk na neang ma disi hinadeak ni musum, jala songon hurangkam na hinabangkon do hinadeak ni angka pangarupa, jala tompu do i masa so pangkiriman.\n29:6 Ai marlulu ma Jahowa Zebaot marhitehite ronggur dohot lalo dohot porhas manoro, halisungsung dohot habahaba dohot marhitehite jilam ni api na manganhon.\n29:7 Jadi doshon nipi alatan borngin ma disi hinadeak ni nasa bangso, angka na marporang dompak tataring ni Debata dohot sude na marmusu mangalo ibana dohot partanobatoanna ro di angka namanosak ibana.\n29:8 Jadi masa ma disi songon halak na male, mangan ibana diipi, hape dung tarsunggul, laos rapar dope butuhana; manang songon halak na mauas, minum ibana diipi, hape ia dung ngot, laos mandate dope ibana jala mauas; suman tusi do hinadeak ni sude bangso, angka na marporang dompak dolok Sion.\n29:9 Marseto ma hamu jala longang masiberengan ma hamu huhut longang! Mabuk do nasida, alai ndang binahen ni anggur, rabatrabat do nasida, alai ndang binahen ni siinumon na horas.\n29:10 Ai nunga diusehon Jahowa tu hamu sada tondi na redem, jala marpanutupi matamuna, i ma angka panurirang i dibahen, jala partogimuna i ma angka paralatan i dipitungi.\n29:11 Dibahen i nasa pangungkapon di hamu, songon on hata ni buku na tarsahap, na nilehon tu halak naumboto manjaha surat i, huhut didok: Na jaha ma on! Gabe didok ibana: Ndang tarbahen ahu ai na tarsahap do i.\n29:12 Manang nilehon buku i tu halak na so umboto manjaha surat, huhut didok: Na jaha ma on! Gabe didok: Ndang huboto manjaha surat.\n29:13 Jadi didok Tuhan i ma: Ala na jumonok bangso on tu ahu marhitehite pamanganna dohot marhitehite bibirna pasangap ahu, hape anggo rohana holang do sian ahu, jala hadaulatonnasida maradophon ahu patikpatik ni jolma na ginuruhon sambing do i.\n29:14 Dibahen i, ida ma, salin ma pambahenku tu joloan on tu bangso on, salin situtu ma, asa huagohon habisuhon ni angka na bisukna, jala hubolongkon roha ni angka parroha sian nasida.\n29:15 Marjea ma angka na martamondingkon mansai bagas sangkap ni rohanasida maradophon Jahowa, jala diulahon jadijadiannasida di bagasan haholomon, didok muse dope: Tung ise ma marnida hami, jala tung ise ma tumanda hami?\n29:16 Oe sambar ni pangalahomuna i! Tung doshon sitopa hudon ma tano liat tinopana i, manang tung dohonon ni jadijadian ma mandok na jumadihon ibana: Ndang ibana jumadihon ahu, manang tung dohonon ni ganaganaan ma tu na manggana: Ndang malo ibana?\n29:17 Nda otiknari situtu nama, jadi muba ma Libanon, gabe hauma na lunak jala hauma na lunak i gabe tombak dietong.\n29:18 Dung i di nasadari i begeon ni angka na nengel ma angka hata ni buku na badia i jala marnida ma mata ni halak na mapitung sian haholomon dohot sian hagolapon.\n29:19 Jadi mardapotdapot ma las ni roha ni halak na dangol mida Jahowa, jala marolopolop ma angka jolma na pogos mida ibana na sun badia ni Israel.\n29:20 Ai pidom ma disi halak pangarupa, jala siap pangarehe jala pesan sude jolma angka na marsangkap hajahaton.\n29:21 Angka na mambahen mardosa jolma i marhitehite hata dohot manaon jorgong tu halak na mandok hata sintong di bahal, jala dipadapot halak na tigor i marhitehite sipaoto.\n29:22 Dibahen i songon on do hata ni Jahowa, na palua si Abraham, tu pinompar ni si Jakkob: Jala ndang be jadi tarurak si Jakkob ndang be langan bohina!\n29:23 Ai molo diida angka anakna jadijadian ni tanganku di tongatonganasida, parbadiaannasida ma goarhu, parbadiaannasida ma dohot na badia ni si Jakkob, jala habiarannasida ma Debata ni Israel.\n29:24 Jadi dapotan roha ma jolma partondi na lilu hian, jala gumuruhon poda ma halak parmungutmungut.


3 SIMON MADERA INT. PR-3, San Juan, PR 00924 | MLS#: PR0000455 | San Juan Real Estate\n3 Simon Madera Int. Pr-3,SAN JUAN, PR 00924\nListing VS Median (in 00924)\n54.485025363074% of Average\nMLS Number: PR0000455


Jeremia 21 | Alkitab TOBA\n← Jeremia 22\nJeremia 20 →\n21:1 On ma hata na ro tu si Jeremia sian Jahowa, uju na sinuru ni raja Sedekia tu ibana si Pashur, anak ni si Malkia dohot malim Sepania, anak ni si Maaslia mandok songon on:\n21:2 Ua sungkunhon ma tu Jahowa taringot tu hami, ai marmusu do si Nebukadnesar, raja ni Babel dompak hami, anggiat tung olo Jahowa mambahen tu hami hombar tu saluhut halongangan binahenna i na jolo, asa tung muli ibana sian hami.\n21:3 Jadi ninna si Jeremia ma tu nasida: Songon on ma dohononmuna tu si Sedekia:\n21:4 Boti hata ni Jahowa, Debata ni Israel: Ida ma, ahu pabalikkon sinjata hamusuon, angka na di tanganmuna, angka na pinangkemuna marmusu dompak raja ni Babel dohot dompak halak Kasdim, angka na manosaknosak hamu sian balian mangonjar tu parik, jala papunguonku ma nasida tu parsitongaan ni huta on.\n21:5 Asa ahu sandiri marmusu dompak hamu marhitehite tangan na toltol dohot marhitehite botohon na gogo, marhitehite rimas dohot parpiarpiar ni hamuruhon godang.\n21:6 Jala bunuonku ma angka isi ni huta on, nang jolma, nang pinahan, gabe marmatean nasida marhitehite begu antuk na rahat.\n21:7 Dung i muse, songon on pandok ni Jahowa, pasahatonku ma si Sedekia, raja ni Juda dohot angka naposona ro di situan na torop, angka na teba di huta on sian begu antuk, sian podang dohot sian haleon, tu tangan ni si Nebukadnesar, raja ni Babel, dohot tu tangan ni angka musunasida, dohot tu tangan ni angka na tumahi hosanasida; jadi bunuonna ma nasida marhitehite baba ni podang, ndang tagamon olananna nasida, ndang marpangulahi rohana, jala ndang maralangalang.\n21:8 Angkup ni dohononmu ma tu bangso on: Boti hata ni Jahowa: Ida ma, ahu mambahen tu jolomuna dalan hangoluan dohot dalan hamatean.\n21:9 Manang ise na tading di bagasan huta on, ingkon mate ibana marhitehite podang, haraparon, manang begu antuk; alai manang ise na ruar, asa bali tu halak Kasdim, angka na martungkum hamu, mangolu ma ibana, jala tondina i bahen rintahanna.\n21:10 Ai nunga hudompakkon bohingku dompak huta on laho mangago, ndada mambahen na denggan, ninna Jahowa; ingkon tu tangan ni raja sian Babel ma pasahatonku huta i, asa tung dipurun marhitehite api.\n21:11 Angkup ni dohononmu ma tu pinompar ni raja sian Juda: Tangihon hamu ma hata ni Jahowa!\n21:12 Ale pinompar ni si Daud! Boti hata ni Jahowa: Dabu hamu ma uhum na sintong manogotna i, jala palua hamu jolma na tarsamun i sian tangan ni halak pangarupa, asa unang ruar rimashu songon api jala marsigorgor, so adong na mangintopi, ala ni hinajahat ni pambahenanmuna.\n21:13 Ida ma, dompak ho ma ahu ale isi ni rura i, dolok batu di adaran, ninna Jahowa! Hamu angka na mandok: Tung ise ma tagamon tuat tu hami on? Manang tung ise ma tagamon ro mambongoti inganannami na gantingi?\n21:14 Alai marlulu ma ahu dompak hamu, hombar tu parbue ni pambahenmuna, ninna Jahowa, jala ahu manganahiti sada api di bagasan tombakna, asa disudahon saluhut na humaliang.